2019-2020 წლების ანტიკორუფციული სამოქმედო გეგმის მონიტორინგის პროგრესანგარიშის პროექტი

(ივნისი, 2020)

იუსტიციის სამინისტრო, ანალიტიკური დეპარტამენტი, ანტიკორუფციული საბჭოს სამდივნო

Contents

[შესავალი 3](#_Toc63961781)

[მოკლე შეჯამება 6](#_Toc63961782)

[პროგრესის მიმოხილვა 6](#_Toc63961783)

[მნიშვნელოვანი მიღწევები 7](#_Toc63961784)

[ზოგადი პროგრესი 9](#_Toc63961786)

[პრიორიტეტი I ანტიკორუფციული საბჭო და უწყებათაშორისი კოორდინაცია 9](#_Toc63961787)

[პრიორიტეტი II. საჯარო სამსახური 13](#_Toc63961788)

[პრიორიტეტი III. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა 15](#_Toc63961789)

[პრიორიტეტი IV განათლება და საზოგადოებრივი ცნობიერების ამაღლება 18](#_Toc63961790)

[პრიორიტეტი V სამართალდამცავი ორგანოები 20](#_Toc63961791)

[პრიორიტეტი VI მართლმსაჯულების სისტემა 23](#_Toc63961792)

[პრიორიტეტი VII საჯარო ფინანსები და სახელმწიფო შესყიდვები 28](#_Toc63961793)

[პრიორიტეტი IX კერძო სექტორი 38](#_Toc63961794)

[პრიორიტეტი X ჯანდაცვისა და სოციალური სექტორი 41](#_Toc63961795)

[პრიორიტეტი XI პოლიტიკური კორუფცია 44](#_Toc63961796)

[პრიორიტეტი XII. თავდაცვის სექტორი 45](#_Toc63961797)

[პრიორიტეტი XIII სპორტის სფერო 48](#_Toc63961798)

[პრიორიტეტი XIV ინფრასტრუქტურული პროექტები 50](#_Toc63961799)

[პრიორიტეტი XV. მარეგულირებელი ორგანოები 52](#_Toc63961800)

[პრიორიტეტი XVI. მუნიციპალიტეტები 55](#_Toc63961801)

[გამოწვევები და რეკომენდაციები 60](#_Toc63961802)

# შესავალი

კორუფციის წინააღმდეგ კოორდინირებული და გაგრძობადი პოლიტიკის შემუშავების, საჯარო სტრუქტურების ღიაობის, გამჭვირვალობისა და ანგარიშვალდებულების გაძლიერების მიზნით 2019 წლის 4 ოქტომბერს საქართველოს მთავრობის [N484 დადგენილებით](https://matsne.gov.ge/document/view/4674422?publication=0)[[1]](#footnote-1) დამტკიცდა ეროვნული ანტიკორუფციული [სტრატეგია](https://matsne.gov.ge/ka/document/download/4674422/0/1) და საქართველოს ეროვნული ანტიკორუფციული სტრატეგიის განხორციელების 2019-2020 წლების სამოქმედო [გეგმა](https://matsne.gov.ge/ka/document/download/4674422/0/2).

2019-2020 წლების ეროვნული ანტიკორუფციული სტრატეგია დაეფუძნა 2018-2020 წლების სამთავრობო პროგრამას, სტრატეგიული დოკუმენტების იმპლემენტაციის შედეგებსა და არასამთავრობო, საერთაშორისო ორგანიზაციების კვლევების ანალიზს. ანტიკორუფციული სტრატეგიისა და სამოქმედო გეგმის შემუშავებისას გათვალისწინებულ იქნა სხვადასხვა სპეციალიზებული საერთაშორისო ინსტიტუტის, მათ შორის, ევროპის საბჭოს სახელმწიფოთა ჯგუფი კორუფციის წინააღმდეგ (GRECO)-ს და ეკონომიკური თანამშრომლობისა და განვითარების ორგანიზაციის ანტიკორუფციული ქსელის (OECD-ACN) რეკომენდაციები. ასევე, ეროვნული ანტიკორუფციული სტრატეგიით განსაზღვრული პრიორიტეტები შეესაბამება გაერთიანებული ერების ორგანიზაციის მდგრადი განვითარების მიზნებს, უფრო კონკრეტულად კი ემსახურება მე-16 მიზნის იმპლემენტაციას, რაც გულისხმობს ღია და ანგარიშვალდებული საჯარო ადმინისტრაციების შექნას მულტისექტორული თანამშრომლობის მეშვეობით.

წინამდებარე დოკუმენტი წარმოადგენს 2019-2020 წლების ანტიკორუფციული სამოქმედო გეგმის პროგრესანგარიშს 2020 წლის 1 ივლისის მდგომარეობით. ანგარიშის მიზანია სამოქმედო გეგმით განსაზღვრული 16 სექტორული პრიორიტეტის შესაბამისად განსაზღვრული აქტივობების განხორციელების პროგრესის ჩვენება, მიღწევებისა და გამოწვევების გამოვლენა, შესაბამისი რეკომენდაციების შემუშავება და დაინტერესებული მხარეებისთვის მიწოდება. პროგრესანგარიში მომზადებულია ანტიკორუფციული საბჭოს სამდივნოს მიერ პასუხისმგებელი უწყებებისგან მიღებული ინფორმაციის ანალიზსა და არასამთავრობო ორგანიზაციების მოსაზრებებზე დაყრდნობით.

**საკოორდინაციო მექანიზმი**

ეროვნულ დონეზე ანტიკორუფციული პოლიტიკის დოკუმენტების შემუშავებასა და მონიტორინგს ახორციელებს უწყებათაშორისი საკოორდინაციო ორგანო - ანტიკორუფციული საბჭო, რომლის ფუნქციები და შემადგენლობა განსაზღვრულია მთავრობის [N390-ე დადგენილებით](https://matsne.gov.ge/ka/document/view/2177485?publication=0)[[2]](#footnote-2). ანტიკორუფციული საბჭო უზრუნველყოფს ანტიკორუფციული პოლიტიკის დოკუმენტების შემუშავებას **თანამონაწილეობითი პრინციპის** საფუძველზე, რაც გულისხმობს ანტიკორუფციული დოკუმენტების როგორც მომზადების, ასევე მონიტორინგის პროცესში სხვადასხვა სექტორის (საჯარო უწყებები, სამოქალაქო სექტორი, კერძო სექტორი და საერთაშორისო ორგანიზაციები) აქტიური ჩართულობის უზრუნველყოფას. პროგრესანგარიში შემუშავდა ანტიკორუფციული საბჭოს სამდივნოს (საქართველოს იუსტიციის სამინისტროს ანალიტიკური დეპარტამენტი) მიერ პროცესში ჩართულ სახელმწიფო უწყებებთან, ადგილობრივ არასამთავრობო და საერთაშორისო ორგანიზაციებთან თანამშრომლობით.

**მონიტორინგის მეთოდოლოგია**

საქართველოს ეროვნული ანტიკორუფციული სტრატეგიის საფუძველზე შემუშავებულ 2019-2020 წლების სამოქმედო გეგმაში განისაზღვრა კონკრეტული ნაბიჯები სტრატეგიაში იდენტიფიცირებული მიზნების მისაღწევად - მათი შესრულების ინდიკატორები, პასუხისმგებელი და პარტნიორი უწყებები/ორგანიზაციები, რისკები, ფინანსური რესურსის წყარო და განხორციელების ვადები.

საანგარიშო პერიოდის განმავლობაში სამოქმედო გეგმით განსაზღვრული მიზნების მიღწევის პროცესისა და მიღწეული შედეგების ანალიზისთვის ივსება მონიტორინგის ჩარჩო, რომელიც მუშავდება სამდივნოს მიერ პასუხისმგებელი უწყებების მიერ ექვს თვეში ერთხელ მოწოდებული ინფორმაციის საფუძველზე. მონიტორინგის პროცესი ეყრდნობა მთავრობის [მთავრობის N629 დადგენილებით](https://matsne.gov.ge/ka/document/view/4747283?publication=0)[[3]](#footnote-3) განსაზღვრულ პოლიტიკის დოკუმენტების შემუშავების, მონიტორინგისა და შეფასების წესს. ანტიკორუფციული სამოქმედო გეგმის მონიტორინგის ჩარჩო წარმოადგენს წინამდებარე ანგარიშის დანართს. ჩარჩოში წარმოდგენილია სამიზნეების მიღწევის შედეგი და განხორციელების პროცესი, რომელიც პასუხისმგებელი უწყებებისა და ანტიკორუფციული საბჭოს სამდივნოს მიერ შესაბამისი სტატუსით ფასდება.

**აქტივობების განხორციელების დონის შეფასება ხდება შემდეგი სტატუსებით:**

|  |  |  |
| --- | --- | --- |
| # | სტატუსი | პროგრესის შესაბამისად |
| 1 | არ დაწყებულა | 0% |
| 2 | მიმდინარე - ნაწილობრივ შესრულდა | 1%-50% |
| 3 | მიმდინარე - მეტწილად შესრულდა | 51%-99% |
| 4 | განხორციელდა | 100% |
| 5 | განხორციელდა დაგვიანებით | 100% |
| 6 | გაუქმებულია | 0%-99% |
| 7 | შეჩერებულია | 0%-99% |

**მონიტორინგის პროცესი რამდენიმე ეტაპად ხორციელდება:**

**სამოქალაქო საზოგადოების მონაწილეობა მონიტორინგის პროცესში**

ანტიკორუფციული პოლიტიკის დაგეგმვასა და იმპლემენტაციის პროცესში სამოქალაქო სექტორის მონაწილეობას განსაკუთრებული მნიშვნელობა ენიჭება, რაც უზრუნველყოფს **სტრატეგიული დოკუმენტების მომზადების ღიაობასა და პროცესის გამჭვირვალობას**. თავის მხრივ, სამოქალაქო საზოგადოების საჭიროებებისა და მოსაზრებების გათვალისწინება კი ხელს უწყობს საზოგადოებრივი ნდობის ამაღლებას.

**თანამონაწილეობის პრინციპი ინსტიტუციურ დონეზე განმტკიცებულია ანტიკორუფციული საბჭოს ფუნქციონირებით.** საბჭოს საქმიანობა ეფუძნება **უწყებათაშორის და მულტისექტორულ კოორდინაციას**, ამას ადასტურებს საბჭოს შემადგენლობაც, სადაც სახელმწიფო უწყებებთან ერთად, წარმოდგენილია არასამთავრობო, საერთაშორისო ორგანიზაციები და ბიზნეს სექტორი. ამასთანავე, უზრუნველყოფილია სამუშაო ჯგუფის ფარგლებში ექსპერტთა ჩართულობაც.

თანამონაწილეობის პრინციპს ეფუძნება ასევე მონიტორინგის პროცესიც, რაც გულისხმობს სამოქმედო გეგმის იმპლემენტაციის მონიტორინგში საჯარო, კერძო და სამოქალაქო სექტორების წარმომადგენლების უშუალო მონაწილეობასა და მათი მოსაზრებების გათვალისწინებას. აღნიშნული პროცესი რამდენიმე ეტაპად მიმდინარეობს: მას შემდეგ რაც პასუხისმგებელი უწყებები სამდივნოს მიაწოდებენ შესაბამის ფორმატში შევსებულ ინფორმაციას - სტატუსანგარიშს, ეს ინფორმაცია ეგზავნება საბჭოს წევრ ყველა არასამთავრობო, საერთაშორისო ორგანიზაციასა და ბიზნეს სექტორის წარმომადგენლებს შეფასებებისა და კომენტარებისთვის. სამდივნო ახდენს მიღებული ინფორმაციის კონსოლიდაციას და საბოლოო შეფასების პროცესში ითვალისწინებს სამოქალაქო სექტორის მოსაზრებებს.

# მოკლე შეჯამება

* **აქტივობების შესრულების საერთო მაჩვენებელი**

## პროგრესის მიმოხილვა

**ანტიკორუფციული სტრატეგიის 16 პრიორიტეტის ფარგლებში, ანტიკორუფციული სამოქმედო გეგმით გათვალისწინებულია 46 ამოცანა და 108 აქტივობა.**

სამდივნოს მიერ გაანალიზდა სახელმწიფო უწყებების მიერ მოწოდებული ინფორმაცია 16 ანტიკორუფციული პრიორიტეტის ფარგლებში. ამასთან, სამდივნოს მიერ დამუშავდა ანტიკორუფციული საბჭოს წევრი არასამთავრობო ორგანიზაციების შეფასებები აქტივობების შესრულების პროგრესთან დაკავშირებით. სამდივნოს მიერ განხორციელებული ანალიზის საფუძველზე აქტივობების შესრულების პროცენტული მაჩვენებელი გამოიყურება შემდეგნაირად:

## მნიშვნელოვანი მიღწევები

შემუშავდა და ანტიკორუფციული საბჭოს მიერ 2019 წლის დეკემბერში დამტკიცდა **კორუფციული რისკების შეფასების მეთოდოლოგია**, რომელიც უზრუნველყოფს სახელმწიფო უწყებებში როგორც ინდივიდუალური, ასევე ორგანიზაციული რისკების გამოვლენას, მათი ალბათობის განსაზღვრას და რისკების შეფასებას სისტემურ და ერთგვაროვან პრინციპებზე დაყრდნობით. მეთოდოლოგია მნიშვნელოვნად ხელს შეუწყობს სახელმწიფო დაწესებულებებში კეთილსინდისიერების განმტკიცებას და კორუფციული რისკებისაგან თავისუფალი საჯარო სამსახურის ფორმირებას.

2019 წლის 29 მაისს განხორციელდა ცვლილება „ნორმატიული აქტების შესახებ“ საქართველოს ორგანულ კანონში. ცვლილების თანახმად ორგანულ კანონს დაემატა მე-171 მუხლი, რომლის მიხედვითაც **რეგულირების ზეგავლენის შეფასების (RIA)** **განხორციელება სავალდებულო** გახდა კანონით განსაზღვრული აქტებისთვის.**[[4]](#footnote-4)**ამასთან, 2020 წლის 17 იანვარს საქართველოს მთავრობის დადგენილებით დამტკიცდა საკანონმდებლო აქტების რეგულირების ზეგავლენის **შეფასების სახელმძღვანელო მეთოდოლოგია,[[5]](#footnote-5)** რომელიც ნორმატიული ჩარჩოს ფარგლებში რეგულირების ზეგავლენის შეფასების წარმართვისა და შესაბამისი ანგარიშის მომზადების პროცესში სათანადო დახმარებას გაუწევს როგორც ცენტრალური და ადგილობრივი დონის ადმინისტრაციის წარმომადგენლებს, ასევე საკანონმდებლო ინიციატივის ავტორებს.

ანტიკორუფციული საბჭოს სამდივნოს მიერ შემუშავდა და იუსტიციის სამინისტროს ვებგვერდზე განთავსდა **ანტიკორუფციული საბჭოს ბანერი**, რომელიც აერთიანებს ანტიკორუფციული მიმართულებით პოლიტიკის დოკუმენტებსა და ანგარიშებს. ბანერის ქვეშ განთავსებულია ასევე **ონლაინ კონსულტაციების მექანიზმი** ანტიკორუფციული სტრატეგიისა და სამოქმედო გეგმის განახლების მიზნით, რომელიც დაინტერესებულ პირს საშუალებას აძლევს მიუთითოს კომენტარები და შენიშვნები სტრატეგიითა და სამოქმედო გეგმით განსაზღვრულ პრიორიტეტებთან დაკაშირებით. ანტიკორუფციული საბჭოს ბანერი ხელს შეუწყობს ანტიკორუფციული საბჭოს საქმიანობის შესახებ ინფორმაციის ხელმისაწვდომობას და გაზრდის საზოგადოების მონაწილეობას ანტიკორუფციული პოლიტიკის განსაზღვრის სფეროში.

სასამართლო რეფორმის ე.წ. „მეოთხე ტალღის“ ფარგლებში მომზადებული საკანონმდებლო ცვლილებებით დაიხვეწა მოსამართლეთა დისციპლინური საფუძვლების ჩამონათვალი და სამართალწარმოების პროცესი. ასევე, გაძლიერდა ინსპექტორის დამოუკიდებლობის გარანტიები.

მომზადდა ორგანული კანონის პროექტი, რომელიც ითვალისწინებს იუსტიციის უმაღლესი საბჭოს საქმიანობის მარეგულირებელი ნორმატიული ბაზის დახვეწას. კანონპროექტით იზრდება იუსტიციის უმაღლესი საბჭოს საქმიანობის გამჭვირვალობის, ანგარიშვალდებულებისა და ეფექტიანობის ხარისხი. კერძოდ, დაზუსტდა ინტერესთა კონფლიქტის წესები მოსამართლეობის კანდიდატთა შესარჩევ კონკურსში. ასევე, დადგინდა იუსტიციის უმაღლესი საბჭოს თავმჯდომარის მიერ გაწეული საქმიანობის შესახებ მოსამართლეთა კონფერენციის წინაშე წარდგენილი ყოველწლიური ანგარიშების საბჭოს ვებ-გვერდზე გამოქვეყნების ვალდებულება და განისაზღვრა დაინტერესებული პირებისთვის იუსტიციის უმაღლესი საბჭოს სხდომის აუდიოჩანაწერის ხელმისაწვდომობა. ამასთან, დადგინდა იუსტიციის უმაღლესი საბჭოს სხდომის გამართვამდე არანაკლებ სამი დღით ადრე სხდომის გამართვის თარიღისა და დღის წესრიგის თაობაზე ინფორმაციის ვებ-გვერდზე განთავსების ვალდებულება. ასევე, სხდომის გამართვამდე არანაკლებ შვიდი დღით ადრე ვებ-გვერდზე გამოქვეყნდება სხდომაზე განსახილველი იუსტიციის უმაღლესი საბჭოს ნორმატიული აქტის პროექტიც;

შეიქმნა სასამართლო გადაწყვეტილებების ერთიანი ელექტრონული ბაზა (<http://ecd.court.ge>)

კერძო სექტორიში კეთილსინდისიერების ამაღლებისა და კორუფციის რისკების შემცირების მიზნით ბიზნესომბუდსმენის აპარატში შექმნილია საკონსულტაციო ხაზი, რომელიც საშუალებას აძლევს ბიზნესებს მათი ინტერესების დარღვევის შემთხვევაში (მათ შორის კორუფციულ ფაქტებთან დაკავშირებით) მიმართონ ბიზნესომბუდსმენს და მოითხოვონ შესაბამისი კონსულტაცია.

**დიაგნოზთან შეჭიდული ჯგუფების(DRG) მოდელის დანერგვის მიზნით**, საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის ბრძანების შედეგად განხორციელდა NordDRG-ის პროგრამული უზრუნველყოფის შესყიდვა და დასრულდა მისი ადაპტაციის პროცესი. DRG მეთოდის დანერგვა უზრუნველყოფს სახელმწიფო პროგრამების ეფექტიანობის და გამჭირვალობის გაზრდას.

რეგიონული განვითარებისა და ინფრასტრუქტურის სამინისტრომ შეიმუშავა **2019-2021 წლების სამუშაო გეგმა, რომლის მიხედვით მუნიციპალური სერვისების განვითარების სააგენტომ (MSDA) უზრუნველყო მუნიციპალიტეტებში ელექტრონული სერვისების დანერგვისა და განვითარების მიზნით შესაბამისი რეფორმის ჩატარება**. აქტივობის შეფასების დროს სისტემის სატესტო გარემოში რეგისტრირებული მომხმარებელთა რაოდენობა პროექტით გათვალისწინებულ მუნიციპალიტეტებში 4000-ზე მეტია.

დასრულდა „Build.gov.ge“ ვებ-პლატფორმის რეორგანიზაცია. პლატფორმას დაემატა პროექტების მართვის მოდული. ვებ-პლატფორმა მუშაობს სატესტო რეჟიმში და მიმდინარეობს სისტემის ავტორიზებულ პირთა ტრენინგი.



ქუთაისის მერიამ განაახლა მუნიციპალიტეტის ვებგვერდი, სადაც **მამხილებელთა ინსტიტუტის გაძლიერების მიზნით ინტეგრირდა მხილების ელექტრონული მექანიზმი**, რომელიც იძლევა საშუალებას დაინტერესების შემთხვევაში, პირდაპირ გადავიდეს მამხილებელი შესაბამის ელექტრონულ პლატფორმაზე.

# ზოგადი პროგრესი

## პრიორიტეტი I. ანტიკორუფციული საბჭო და უწყებათაშორისი კოორდინაცია

პრიორიტეტის ფარგლებში გათვალისწინებულია 4 ამოცანა, 7 აქტივობა და 13 აქტივობის ინდიკატორი. პრიორიტეტი მოიცავს შემდეგ ამოცანებს:

* **არსებული ძირითადი ანტიკორუფციული ინსტიტუტების გაძლიერება კორუფციისგან თავისუფალი გარემოსა და გამჭვირვალობის უზრუნველყოფის მიზნით**
* **ანტიკორუფციული საბჭოს ანგარიშგების მექანიზმის გაძლიერება**
* **ანტიკორუფციული პოლიტიკის შემუშავების პროცესის გამჭვირვალობისა და უწყებათაშორისი კოორდინაციის ეფექტურობის ამაღლების მიზნით, პოლიტიკის დოკუმენტების ელექტრონულად შემუშავების პრაქტიკის ჩამოყალიბება**
* **ანტიკორუფციული საბჭოს საქმიანობის ეფექტურობის ამაღლების მიზნით უწყებათაშორისი საკოორდინაციო მექანიზმის გაუმჯობესება**

**ამოცანა 1: არსებული ძირითადი ანტიკორუფციული ინსტიტუტების გაძლიერება კორუფციისგან თავისუფალი გარემოსა და გამჭვირვალობის უზრუნველყოფის მიზნით**

პასუხისმგებელი უწყება: იუსტიციის სამინისტრო

სამოქმედო გეგმა მიზნად ისახავს ანტიკორუფციული ინსტიტუტების გაძლიერებას **კორუფციული რისკების შეფასების მეთოდოლოგიის** შემუშავებითა და რისკების შეფასების სისტემის დანერგვის მეშვეობით. ამოცანის ფარგლებში გათვალისწინებული იყო კორუფციული რისკების შეფასების მეთოდოლოგიის შემუშავება და დამტკიცება ანტიკორუფციული საბჭოს მიერ, ასევე მეთოდოლოგიის დანერგვა სამინისტროების 15%-ში.

ამოცანა ითვალისწინებს **ორ აქტივობას:**

* რისკების შეფასების მეთოდოლოგიის შემუშავება
* კორუფციული რისკების შეფასების მეთოდოლოგიის შესაბამისად კორუფციული რისკების შეფასების განხორციელება ანტიკორუფციულ დანაყოფებში

პირველი აქტივობა სრულად, ხოლო მეორე ნაწილობრივ შესრულდა.

* **ძირითადი მიღწევები:**

2019 წლის დეკემბერში ანტიკორუფციულმა საბჭომ დაამტკიცა კორუფციული რისკების შეფასების მეთოდოლოგია. **მეთოდოლოგია უზრუნველყოფს კორუფციული რისკების შეფასებას სისტემურად, ერთგვაროვან პრინციპებზე დაყრდნობით**. კორუფციული რისკების შეფასების მეთოდოლოგია განკუთვნილია სახელმწიფო უწყებებისთვის. კორუფციული რისკების შეფასების მეთოდოლოგიის საფუძველზე სახელმწიფო დაწესებულებებში მოხდება რისკებისა და რისკ-ფაქტორების გამოვლენა. მეთოდოლოგია მიზნად ისახავს როგორც ინდივიდუალური, ასევე ორგანიზაციული რისკებისა და რისკ-ფაქტორების გამოვლენას, რისკის ალბათობის განსაზღვრასა და გავლენის შეფასებას. კორუფციული რისკების შეფასების პროცესში უნდა მოხდეს მეთოდოლოგიის მორგება თითოეული სახელმწიფო უწყების სპეციფიკასთან. კორუფციული რისკების შეფასების მეთოდოლოგია შეიმუშავა ანტიკორუფციული საბჭოს სამდივნომ (იუსტიციის სამინისტროს ანალიტიკური დეპარტამენტი) ევროკავშირის ტექნიკური დახმარების პროექტის „საჯარო მმართველობის რეფორმის მხარდაჭერა საქართველოში“ ექსპერტის ჩართულობით, საერთაშორისო ორგანიზაციების (OECD, UN, EU) გამოცდილებისა და სხვადასხვა კარგი პრაქტიკის გაზიარებით. კორუფციული რისკების შეფასების შედეგები საფუძვლად დაედება ანტიკორუფციული პოლიტიკის დოკუმენტების (ანტიკორუფციული სტრატეგია და სტრატეგიის განხორციელების სამოქმედო გეგმა) შემუშავებას.

მეორე აქტივობასთან მიმართებით, რომელიც ითვალისწინებს **კორუფციული რისკების ეტაპობრივ დანერგვას,** პროცესი **მიმდინარეა.** 2019 დეკემბერში სახელმწიფო უსაფრთხოების სამსახურის ანტიკორუფციული სააგენტოსა და გენერალური პროკურატურის კორუფციულ დანაშაულზე სისხლისსამართლებრივი დევნის სამმართველოს წარმომადგენლებმა ევროკავშირის პროექტის - „საჯარო მმართველობის რეფორმის მხარდაჭერა საქართველოში" ფარგლებში ტრენინგი გაიარეს თემაზე - "კეთილსინდისიერება საჯარო სამსახურში". აღნიშნული ტრენინგი კორუფციული **რისკების შეფასების პროცესის პირველ ფაზას წარმოადგენს.**

**ამოცანა 2: ანტიკორუფციული საბჭოს ანგარიშგების მექანიზმის გაძლიერება**

**პასუხისმგებელი უწყება: იუსტიციის სამინისტრო**

ამოცანა მიზნად ისახავს ანტიკორუფციული საბჭოს ანგარიშგების გაძლიერება. გარდა საქართველოს მთავრობისა, გათვალისწინებულია **ანტიკორუფციული საბჭოს ანგარიშვალდებულების განსაზღვრა პარლამენტის წინაშე.**

ამოცანის ფარგლებში გათვალისწინებულია **ერთი აქტივობა:**

* კორუფციის წინააღმდეგ ბრძოლის უწყებათაშორისი საკოორდინაციო საბჭოს შემადგენლობისა და დებულების დამტკიცების შესახებ მთავრობის 390-ე დადგენილებით ანტიკორუფციული საბჭოს მიერ პარლამენტის წინაშე ანგარიშგების განსაზღვრა

აღნიშნული აქტივობა ნაწილობრივ შესრულდა.

* **ძირითადი მიღწევები:**

ანტიკორუფციული საბჭოს სამდივნოს მიერ მომზადდა „კორუფციის წინააღმდეგ ბრძოლის უწყებათაშორისი საკოორდინაციო საბჭოს შემადგენლობისა და დებულების დამტკიცების შესახებ“ საქართველოს მთავრობის 390-ე დადგენილების ცვლილების პროექტი, რომლითაც განისაზღვრა საბჭოს ანგარიშვალდებულება საქართველოს პარლამენტის წინაშე. ცვლილების პროექტი წარდგენილია მთავრობისთვის დასამტკიცებლად. ანტიკორუფციული საბჭო პარლამენტს საქმიანობის ანგარიშს წარუდგენს დებულებაში ცვლილებების კანონიერ ძალაში შესვლის შემდეგ.

**ამოცანა 3: ანტიკორუფციული პოლიტიკის შემუშავების პროცესის გამჭვირვალობისა და უწყებათაშორისი კოორდინაციის ეფექტურობის ამაღლების მიზნით, პოლიტიკის დოკუმენტების ელექტრონულად შემუშავების პრაქტიკის ჩამოყალიბება**

**პასუხისმგებელი უწყება: იუსტიციის სამინისტრო**

ამოცანის ფარგლებში განსაზღვულია ანტიკორუფციული დოკუმენტების ელექტრონულად შემუშავების სისტემის ამოქმედება, რომელიც მიზნად ისახავს პოლიტიკის შემუშავების, მონიტორინგისა და შეფასების ვადების შემცირებასა და ანტიკორუფციული საბჭოს წევრი არასამთავრობო და საერთაშორისო ორგანიზაციების ჩართულობის გაძლიერებას პოლიტიკის დოკუმენტების შემუშავებისა და მონიტორინგის პროცესებში.

ამოცანა ითვალისწინებს **სამი აქტივობას:**

* ელექტრონული პორტალის კონცეფციის შემუშავება
* ელექტრონული პორტალის ტექნიკური შემუშავება და გაშვება
* ელექტრონული სისტემის მომხმარებლების გადამზადება

პირველი აქტივობა მეტწილად შესრულდა, ხოლო მეორე[[6]](#footnote-6) და მესამე[[7]](#footnote-7) აქტივობის განხორციელება არ დაწყებულა.

* **ძირითადი მიღწევები:**

ანტიკორუფციული საბჭოს სამდივნომ ეროვნული ანტიკორუფციული სტრატეგიისა და სამოქმედო გეგმის შემუშავების პროცესის, ასევე მონიტორინგისა და შეფასების ეტაპების ელექტრონულ რეჟიმში გადატანისა და შესაბამისი პორტალის შექმნის მიზნით, განახორციელა **ელექტრონული პორტალების შესახებ ეროვნული და საერთაშორისო პრაქტიკის კვლევა.** პორტალის შემუშავებისთვის სამოქმედო გეგმა ასევე ითვალისწინებდა ანტიკორუფციული საბჭოს წევრი უწყებების წარმომადგენლებისა და ტექნიკური პერსონალისგან დროებითი სამუშაო ჯგუფის შექმნასა და აღნიშნულ ჯგუფთან შესრულებული კვლევის გაზიარებას. თუმცა, უნდა აღინიშნოს, რომ სამუშაო ჯგუფის შექმნის საჭიროება კონცეფციის შემუშავებამდე არ დამდგარა. ანტიკორუფციული საბჭოს სამდივნომ შეიმუშავა ელექტრონული პორტალის კონცეფციის პირველადი ვერსია. გარდა ამისა, შემუშავებულია **ბიზნეს პროცესების აღწერის დოკუმენტის** მონახაზიც.

მეორე და მესამე აქტივობების განხორციელება, რომლებიც გულისხმობს, ერთი მხრივ, ელექტრონული პორტალის ტექნიკურ შემუშავებასა და მოხმარებაში გაშვებას და, მეორე მხრივ, ელ. სისტემის მომხმარებელთა გადამზადებას, რაც ჯერ **არ დაწყებულა.** ამასთან დაკავშირებით, მნიშვნელოვანია განიმარტოს, რომ პორტალის შემუშავების ბოლო ვადაა 2020 წლის IV კვარტალი. ამასთანავე, ვინაიდან მთავრობის ადმინისტრაციის ინიციატივით მიმდინარეობს პოლიტიკის დაგეგმვისა და კოორდინაციის ერთიანი ელექტრონული სისტემის (PDCems) შემუშავების პროცესი და აღნიშნული პორტალის საბოლოო სახით ჩაშვებამ შესაძლოა გავლენა იქონიოს იუსტიციის სამინისტროს მიერ აღებული ვალდებულების შესრულების ფორმირებაზე, პროცესის მსვლელობისას მოხდება გადაწყვეტილების მიღება ანტიკორუფციული საბჭოს პორტალის ფუნქციური დატვირთვის შესახებ. შესაბამისად, რესურსების სწორად განაწილებისა და აქტივობათა დუბლირების თავიდან აცილების მიზნით, მნიშვნელოვანია, ჯერ ამოქმედდეს პოლიტიკის დაგეგმვისა და კოორდინაციის ერთიანი ელექტრონული სისტემა, აღნიშნული სისტემის საფუძვლიანად შესწავლისა და გაანალიზების საფუძველზე კი მოდიფიცირდეს ან უცვლელად გაგრძელდეს ანტიკორუფციული დოკუმენტების ელექტრონულად შემუშავების სისტემის მომზადება.

**ამოცანა 4: ანტიკორუფციული საბჭოს საქმიანობის ეფექტურობის ამაღლების მიზნით უწყებათაშორისი საკოორდინაციო მექანიზმის გაუმჯობესება**

**პასუხისმგებელი უწყება: ანტიკორუფციული საბჭოს წევრი სახელმწიფო უწყებები**

ამოცანის ფარგლებში სამოქმედო გეგმა მიზნად ისახავს ანტიკორუფციული მიმართულებით საჯარო დაწესებულებებში სპეციალური დანაყოფების შქმნას.

ამოცანის ფარგლებში გათვალისწინებულია **ერთი აქტივობა:**

* ანტიკორუფციული საბჭოს წევრ სახელმწიფო სტრუქტურებში განსაზღვრულია ანტიკორუფციულ საქმიანობაზე პასუხისმგებელი დანაყოფები

აღნიშნული აქტივობის განხორციელება ჯერ არ დაწყებულა.[[8]](#footnote-8)

სამოქმედო გეგმით აქტივობის განხორციელების ვადაა 2020 წლის IV კვარტალი.

## პრიორიტეტი II. საჯარო სამსახური

პრიორიტეტი ითვალისწინებს 2 ამოცანას, 6 აქტივობასა და 9 აქტივობის შედეგის ინდიკატორს. პრიორიტეტი მოიცავს შემდეგ ამოცანებს:

* **თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწა**
* **კეთილსინდისიერების, ეთიკის, ინტერესთა შეუთავსებლობის საკითხებთან დაკავშირებით საჯარო მოხელეების ცნობიერების ამაღლება და I და II რანგის პროფესიული საჯარო მოხელეებისათვის მენეჯერული უნარების განვითარების ხელშეწყობა**

**ამოცანა 1: თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწა**

პასუხისმგებელი უწყება: საჯარო სამსახურის ბიურო

სამოქმედო გეგმა მიზნად ისახავს თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწას. აღნიშნულის მიღწევა დაგეგმილია სამუშაო ჯგუფის მიერ დეკლარაციების შერჩევის მეთოდოლოგიაზე რეკომენდაციების შემუშავებისა და მათი შესაბამის სამართლებრივ აქტებში ასახვის გზით.

ამოცანის ფარგლებში გათვალისწინებულია **სამი აქტივობა:**

* თანამდებობის პირთა ქონებრივი მდგომარეობის დეკლარაციების შევსებაზე და მონიტორინგის განხორციელებაზე მომუშავე პირების, ასევე, ბიუროს ხელმძღვანელობის და ექსპერტების ჩართულობით, სამუშაო შეხვედრების ჩატარება
* თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწის მიზნით, სამუშაო ჯგუფის მიერ, დეკლარაციების შერჩევის მეთოდოლოგიაზე რეკომენდაციების შემუშავება და შეთანხმება სამუშაო ჯგუფის ფარგლებში
* თანამდებობის პირთა ქონებრივი მდგომარეობის დეკლარაციების მონიტორინგის სისტემის დახვეწასთან დაკავშირებული რეკომენდაციების ასახვა შესაბამის სამართლებრივ დოკუმენტებში

პირველი აქტივობა სრულად, მეორე და მესამე კი მეტწილად შესრულდა.

* **ძირითადი მიღწევები:**

საჯარო სამსახურის ბიუროში, თანამდებობის პირთა ქონებრივი მდგომარეობის დეკლარაციების შევსებაზე და მონიტორინგის განხორციელებაზე მომუშავე პირების, ბიუროს ხელმძღვანელობის, ასევე, სსიპ - მონაცემთა გაცვლის სააგენტოს, სსიპ - შემოსავლების სამსახურისა და სსიპ - საჯარო რეესტრის ეროვნული სააგენტოს წარმომადგენლების ჩართულობით, **შეიქმნა სამუშაო ჯგუფი. აღნიშნული სამუშაო ჯგუფის ფარგლებში, 2019 წლის განმავლობაში, ჩატარდა ორი სამუშაო შეხვედრა, სადაც გამოიკვეთა დეკლარაციების შევსების ელექტრონული სისტემის (declaration.gov.ge) დახვეწის საჭიროებები.** გარდა ამისა, საჯარო სამსახურის ბიურომ, ევროკავშირის დაძმობილების პროგრამის მხარდაჭერით დაფინანსებული პროექტის - „საჯარო სამსახურის ბიუროს შესაძლებლობების გაძლიერება საჯარო სამსახურის რეფორმის განსახორციელებლად“ - ფარგლებში, შეხვედრები გამართა უცხოელ ექსპერტებთან. შედეგად შემუშავდა დეკლარაციების შევსების სისტემის განახლებული ფუნქციონალის სამუშაო ვერსია, რომელშიც გაწერილია თანამდებობის პირთა ქონებრივი მდგომარეობის დეკლარაციების სისტემაში განსახორციელებელი ტექნიკური ცვლილებები, რომლებიც არ იწვევს სამართლებრივი ჩარჩოს ცვლილებას. საანგარიშო პერიოდში, დამატებით, მონაცემთა გაცვლის სააგენტოსა და ბიუროს წარმომადგენლების ჩართულობით, დისტანციურად გაიმართა მესამე სამუშაო შეხვედრა, სადაც განხილულ იქნა სამეწარმეო საქმიანობის ველში შემოსავლების სამსახურის ბაზიდან ინფორმაციის მიღების და ასახვის მექანიზმები.

**ამოცანა 2: კეთილსინდისიერების, ეთიკის, ინტერესთა შეუთავსებლობის საკითხებთან დაკავშირებით საჯარო მოხელეების ცნობიერების ამაღლება და I და II რანგის პროფესიული საჯარო მოხელეებისათვის მენეჯერული უნარების განვითარების ხელშეწყობა**

**პასუხისმგებელი უწყება: საჯარო სამსახურის ბიურო**

ამოცანა გულისხმობს კეთილსინდისიერების, ეთიკის, ინტერესთა შეუთავსებლობის საკითხებთან დაკავშირებით საჯარო მოხელეების ცნობიერების ამაღლებისა და I და II რანგის პროფესიული საჯარო მოხელეებისათვის მენეჯერული უნარების განვითარების ხელშეწყობის მიზნით სასწავლო კურსების, პროფესიული განვითარების პროგრამებისა და სამუშაო შეხვედრების განხორციელებას.

ამოცანის ფარგლებში გათვალისწინებულია **სამი აქტივობა:**

* საჯარო სამსახურში დასაქმებულ პირთათვის, ეთიკის საკითხებში, ელექტრონული სასწავლო კურსის შემუშავება და დანერგვა
* კეთილსინდისიერების, რისკების ანალიზისა და თვითშეფასების საკითხებში საჯარო სექტორში I და II რანგის პროფესიული საჯარო მოხელეებისათვის სამუშაო შეხვედრების ჩატარება
* საჯარო სამსახურში დასაქმებული I და II რანგის პროფესიული საჯარო მოხელეების მენეჯერული უნარების განვითარებისათვის პროფესიული განვითარების პროგრამის შემუშავება და ტრენინგების ჩატარება

პირველი და მეორე აქტივობა ნაწილობრივ, ხოლო მესამე მეტწილად შესრულდა.

* **ძირითადი მიღწევები:**

საჯარო სამსახურის ბიურომ შეიმუშავა **საჯარო სამსახურში ეთიკის ელექტრონული სასწავლო პლატფორმის კონცეფცია**. განისაზღვრა ელექტრონული კურსის მიზანი, თემატიკა, ხანგრძლივობა, სწავლების მეთოდოლოგია, სამიზნე აუდიტორია და კურსის მოდულები. განხორციელდა ელექტრონული კურსის პროგრამული უზრუნველყოფა. შინაარსობრივი მხარის გამართვის კუთხით, მომზადებულია შესაბამისი ტექსტობრივი მასალა ელექტრონულ სასწავლო რესურსზე განთავსების მიზნით. გარდა ამისა, ეთიკის ელექტრონული კურსი ნარატიულ მასალასთან ერთად შეიცავს ვიზუალურ მასალას სხვადასხვა საკითხის უკეთესად ფორმულირების მიზნით.

საჯარო სამსახურის ბიურომ, გერმანიის საერთაშორისო თანამშრომლობის საზოგადოების (GIZ) მხარდაჭერით, დაასრულა მუშაობა საჯარო სამსახურში მენეჯმენტისა და ლიდერობის შვიდმოდულიან სასწავლო კურსზე. შეიქმნა **საჯარო სამსახურში მართვისა და ლიდერობის უნარების შესახებ პროფესიული განვითარების სამდღიანი პროგრამა**. შემუშავებული სამდღიანი ტრენინგ პროგრამის გათვალისწინებით, საანგარიშო პერიოდში, ჩატარდა 10 ტრენინგი სამინისტროების ყველა პირველადი სტრუქტურული ერთეულის ხელმძღვანელისა და მათი მოადგილეებისათვის. ტრენინგებს დაესწრო სამინისტროებში დასაქმებული I და II რანგის 135 პროფესიული საჯარო მოხელე. აქტივობის შედეგის ინდიკატორის მიხედვით, გათვალისწინებულია 300 პროფესიული საჯარო მოხელის გადამზადება.

2019 წლის 13 დეკემბერს სახელმწიფო უსაფრთხოების სამსახურის ანტიკორუფციული სააგენტოსა და გენერალური პროკურატურის კორუფციულ დანაშაულზე სისხლისსამართლებრივი დევნის სამმართველოს წარმომადგენლებმა ევროკავშირის პროექტის - „საჯარო მმართველობის რეფორმის მხარდაჭერა საქართველოში" ფარგლებში ტრენინგი გაიარეს თემაზე - "კეთილსინდისიერება საჯარო სამსახურში". ამავე ტრენინგს ესწრებოდნენ ანტიკორუფციული საბჭოს სამდივნოს თანამშრომლები. ტრენინგი გაიარა სამი უწყების 20-მა თანამშრომელმა.

## პრიორიტეტი III. ღიაობა, საჯარო ინფორმაციის ხელმისაწვდომობა და მოქალაქეთა ჩართულობა

პრიორიტეტის ფარგლებში გათვალისწინებულია 3 ამოცანა, 8 აქტივობა და 12 აქტივობის შედეგის ინდიკატორი. პრიორიტეტი მოიცავს შემდეგ ამოცანებს:

* **ინფორმაციის ხელმისაწვდომობის უზრუნველყოფის არსებული კანონმდებლობის გაუმჯობესება საჯარო დაწესებულებების ღიაობის, გამჭვირვალობისა და ანგარიშვალდებულების გაზრდის მიზნით და მისი თანმიმდევრული გამოყენება პრაქტიკაში**
* **საკანონმდებლო აქტების რეგულირების გავლენის შეფასების სისტემის შემუშავება, მტკიცებულებებზე დაფუძნებული სამართალშემოქმედების განვითარების მიზნით**
* **საპილოტე მუნიციპალიტეტებში ღია მონაცემების შეგროვების, დამუშავებისა და გამოქვეყნების პრაქტიკის გაუმჯობესება**

**ამოცანა 1: ინფორმაციის ხელმისაწვდომობის უზრუნველყოფის არსებული კანონმდებლობის გაუმჯობესება საჯარო დაწესებულებების ღიაობის, გამჭვირვალობისა და ანგარიშვალდებულების გაზრდის მიზნით და მისი თანმიმდევრული გამოყენება პრაქტიკაში**

პასუხისმგებელი უწყება: საქართველოს მთავრობის ადმინისტრაცია, ღია მმართველობა საქართველოს სამდივნო

ამოცანის ფარგლებში სამოქმედო გეგმით განსაზღვრულია ინფორმაციის თავისუფლების მარეგულირებელი კანონმდებლობის გაუმჯობესება. საკანონმდებლო აქტების იმპლემენტაციის მიზნით შესაბამისი სახელმძღვანელოს შემუშავება და საჯარო ინფორმაციის გაცემაზე პასუხისმგებელ პირთა გადამზადება ახალი კანონმდებლობის მიხედვით.

ამოცანის ფარგლებში გათვალისწინებულია **სამი აქტივობა:**

* ინფორმაციის თავისუფლების მარეგულირებელი კანონმდებლობის გაუმჯობესება
* ინფორმაციის თავისუფლების მარეგულირებელი ნორმების იმპლემენტაციის მიზნით საინფორმაციო სახელმძღვანელოს შემუშავება
* საჯარო ინფორმაციის გაცემაზე პასუხისმგებელ პირებისათვის ტრენინგების ჩატარება ახალი მარეგულირებელი ნორმების შესახებ

აღნიშნული აქტივობების შესრულება არ დაწყებულა.[[9]](#footnote-9)

ინფორმაციის თავისუფლების შესახებ კანონის პროექტის საბოლოო სახით ჩამოყალიბებისა და მთავრობისთვის დასამტკიცებლად წარდგენის ვალდებულება მთავრობის ადმინისტრაციამ საქართველოს იუსტიციის სამინისტროსგან 2019 წლის 4 ოქტომბერს, მთავრობის №484 დადგენილებით გადაიბარა. მთავრობის ადმინისტრაციამ დაიწყო კანონპროექტის გაცნობა და დამუშავება. ახალი კორონავირუსის პანდემიის შედეგად შექმნილმა სიტუაციამ აღნიშნული პროცესი შეაფერხა, თუმცა უწყება მუშაობს შემდგომი ნაბიჯების განსაზღვრის მიმართულებით. რაც შეეხება ამოცანის დანარჩენ 2 აქტივობას, მათი შესრულება დამოკიდებულია ინფორმაციის თავისუფლების შესახებ კანონის ძალაში შესვლაზე.

ზემოაღნიშნულის მიუხედავად, აქტივობის ინდიკატორის შესრულების კუთხით (კანონპროექტის მთავრობისთვის წარდგენა) პროგრესი არ ფიქსირდება.

**ამოცანა 2: საკანონმდებლო აქტების რეგულირების გავლენის შეფასების სისტემის შემუშავება, მტკიცებულებებზე დაფუძნებული სამართალშემოქმედების განვითარების მიზნით**

**პასუხისმგებელი უწყება: საქართველოს იუსტიციის სამინისტრო; იუსტიციის სამინისტროს სასწავლო ცენტრი; მთავრობის ადმინისტრაცია**

სამოქმედო გეგმით გათვალისწინებულია საკანონმდებლო აქტების რეგულირების ზეგავლენის შეფასების შესახებ კანონპროექტის შემუშავება, ასევე, შესაბამისი სახელმძღვანელო მეთოდოლოგიის შემუშავება და ამ მიმართულებით აღმასრულებელი ხელისუფლების სამართალშემოქმედებაზე პასუხისმგებელი პირების გადამზადება.

ამოცანის ფარგლებში გათვალისწინებულია **სამი აქტივობა:**

* საკანონმდებლო აქტების რეგულირების გავლენის შეფასების შესახებ კანონპროექტის შემუშავება;
* საკანონმდებლო აქტების რეგულირების გავლენის შეფასების სახელმძღვანელო მეთოდოლოგიის შემუშავება;
* საკანონმდებლო აქტების რეგულირების გავლენის შეფასების შესახებ აღმასრულებელი ხელისუფლების სამართალშემოქმედებაზე პასუხისმგებელი პირების გადამზადება.

პირველი ორი აქტივობა სრულად განხორციელდა, ხოლო მესამე - ნაწილობრივ.

* **ძირითადი მიღწევები:**

მტკიცებულებებზე დაფუძნებული პოლიტიკის განხორციელების უზრუნველსაყოფად **ცვლილება შევიდა** ნორმატიული აქტების შესახებ საქართველოს ორგანულ კანონში და **დაინერგა** საკანონმდებლო აქტებზე **რეგულირების ზეგავლენის შეფასება (RIA)**.საანგარიშო პერიოდში განხორციელდა „ნორმატიული აქტების შესახებ“ საქართველოს ორგანულ კანონში ცვლილება. 2019 წლის 29 მაისს განხორციელებული ცვლილების თანახმად ორგანულ კანონს დაემატა 171-ე მუხლი, რომლის მიხედვითაც რეგულირების ზეგავლენის შეფასების (RIA) განხორციელება სავალდებულოა კანონში ჩამოთვლილი აქტებისთვის.**[[10]](#footnote-10)**

2020 წლის 17 იანვარს საქართველოს მთავრობის დადგენილებით დამტკიცდა საკანონმდებლო აქტების რეგულირების ზეგავლენის **შეფასების სახელმძღვანელო მეთოდოლოგია,[[11]](#footnote-11)** მეთოდოლოგია განსაზღვრავს რეგულირების ზეგავლენის შეფასების განხორციელების წესს იმ საკანონმდებლო ინიციატივებთან მიმართებით, რომლებთან მიმართებითაც რეგულირების ზეგავლენის შეფასების განხორციელება სავალდებულოა. მეთოდოლოგია უზრუნველყოფს მტკიცებულებაზე დაფუძნებული სისტემური მიდგომის საფუძველზე პოლიტიკის საკითხების სტრუქტურულად განსაზღვრასა და რეგულაციის მოსალოდნელი დადებითი და უარყოფითი შედეგების შეფასებას. RIA-ს მეშვეობით შესაძლებელი ხდება მოქალაქეთა და დაინტერესებულ მხარეთა ჩართულობით თვისობრივად უკეთესი ხარისხის რეგულაციების შემუშავება.

საკანონმდებლო აქტების რეგულირების გავლენის შეფასების თემაზე გადამზადნენ საჯარო მოხელეები. სამოქმედო გეგმით გათვალისწინებული 50 საჯარო მოხელიდან, **USAID-ის პროექტის - დემოკრატიული მართველობის ინიციატივა საქართველოში USAID/GGI-ის მხარდაჭერით გადამზადდა საჯარო მოხელეთა პირველი ნაკადი (12 საჯარო მოხელე).** პროცესი მიმდინარეა და წლის ბოლომდე იგეგმება საჯარო მოხელეთა სამოქმედო გეგმით გათვალისწინებული სრული რაოდენობის გადამზადება.

**ამოცანა 3: საპილოტე მუნიციპალიტეტებში ღია მონაცემების შეგროვების, დამუშავებისა და გამოქვეყნების პრაქტიკის გაუმჯობესება**

**პასუხისმგებელი უწყება: ანტიკორუფციული საბჭოს წევრი** მუნიციპალიტეტები

ამოცანა მიზნად ისახავს მუნიციპალიტეტების საქმიანობის პროცესში ღიაობისა და გამჭვირვალობის პრინციპების განმტკიცებას.

ამოცანის ფარგლებში გათვალისწინებულა **2 აქტივობა:**

* საპილოტე მუნიციპალიტეტების საქმიანობის პროცესში ღია მონაცემების შეგროვების, გადამუშავების და გამოქვეყნების მიზნით საპილოტე მუნიცპალიტეტებისთვის სახელმძღვანელოს შემუშავება საერთაშორისო და ადგილობრივი გამოცდილებისა და საუკეთესო პრაქტიკის გათვალისწინებით
* საპილოტე მუნიციპალიტეტის თანამშრომელთათვის საქმიანობის პროცესში ღია მონაცემების შეგროვების, გადამუშავების და გამოქვეყნების მიზნით ტრენინგების ჩატარება

პირველი აქტივობა ნაწილობრივ შესრულდა, ხოლო მეორე აქტივობის შესრულება არ დაწყებულა.

* **ძირითადი მიღწევები:**

6 საპილოტო მუნიციპალიტეტში: **გორში, ზუგდიდში, თელავში, ლაგოდეხში, ოზურგეთსა და სენაკში** **USAID-ის პროექტის - დემოკრატიული მართველობის ინიციატივა საქართველოში (USAID GGI) და ინფორმაციის თავისუფლების განვითარების ინსტიტუტი (IDFI)-ის აქტიური მხარდაჭერით** ჩატარდა ღია მონაცემების მართვის კუთხით არსებული სიტუაციის ყოვლისმომცველი ანალიზი, რის შედეგადაც გამოვლინდა მუნიციპალიტეტების ინდივიდუალური საჭიროებები და მომზადდა შესაბამისი რეკომენდაციები. სიტუაციური ანალიზის შედეგად გამოვლენილი საჭიროებები და რეკომენდაციები ინდივიდუალურ ფორმატში განხილულ იქნა ზემოაღნიშნულ მუნიციპალიტეტებთან. შემდგომ ეტაპზე, USAID/GGI-სა და IDFI-ის მხარდაჭერითა და ჩართულობით დაგეგმილია მუნიციპალიტეტებისთვის ღია მონაცემების მართვის დეტალური სახელმძღვანელოს შემუშავება. ამასთან, USAID/GGI-სა და IDFI-ის მხარდაჭერით განხორციელდება ექვსივე მუნიციპალიტეტის საჭიროებაზე მორგებული ინდივიდუალური ტრენინგები. [[12]](#footnote-12)

## პრიორიტეტი IV. განათლება და საზოგადოებრივი ცნობიერების ამაღლება

პრიორიტეტის ფარგლებში გათვალისწინებულია 1 ამოცანა, 4 აქტივობა და 6 აქტივობის ინდიკატორი. პრიორიტეტი მოიცავს შემდეგ ამოცანას:

* **საზოგადოების ინფორმირებულობის გაზრდა ანტიკორუფციული საბჭოსა და ანტიკორუფციული კუთხით მიმდინარე სიახლეების შესახებ**

**ამოცანა 1: საზოგადოების ინფორმირებულობის გაზრდა ანტიკორუფციული საბჭოსა და ანტიკორუფციული კუთხით მიმდინარე სიახლეების შესახებ**

პასუხისმგებელი უწყება: ანტიკორუფციული საბჭოს სამდივნო, იუსტიციის სამინისტრო

ამოცანა მიზნად ისახავს ანტიკორუფციული საბჭოს ფუნქციებისა და საქმიანობის შესახებ საზოგადოების ცნობიერების ამაღლებას.

ამოცანის ფარგლებში გათვალისწინებულია **ოთხი აქტივობა:**

* ანტიკორუფციულ საკითხებზე საზოგადოებასთან ურთიერთობის სტრატეგიის შემუშავება
* ანტიკორუფციული პოლიტიკის შესახებ საზოგადოების ცნობიერების ამაღლების მიზნით საინფორმაციო შეხვედრების გამართვა
* იუსტიციის სამინისტროს ვებგვერდზე ანტიკორუფციული ბანერის შექმნა
* ანტიკორუფციული საბჭოს საქმიანობის შესახებ ინფორმაციის ხელმისაწვდომობის უზრუნველყოფა, საბჭოსა და სამდივნოს ფარგლებში შემუშავებული დოკუმენტების ვებ გვერდზე ატვირთვა

პირველი და მეორე აქტივობა მეტწილად, ხოლო მესამე და მეოთხე - სრულად შესრულდა.

* **ძირითადი მიღწევები:**

ანტიკორუფციული საბჭოს სამდივნომ მოამზადა **საზოგადოებასთან ურთიერთობის სტრატეგიის** სამუშაო ვერსია. ექსპერტული ცოდნის გაზიარების მიზნით სამდივნომ მიმართა აღმოსავლეთ პარტნიორობის რეგიონული პროექტის - „კორუფციის წინააღმდეგ ბრძოლა და კარგი მმართველობის ხელშეწყობა; ფულის გათეთრების წინააღმდეგ ბრძოლა" წარმომადგენლებს. გარდა ამისა, კონცეფციის საფუძველზე საზოგადოებასთან ურთიერთობის სტრატეგიის შემუშავებისა და შემდგომი იმპლემენტაციის მიზნით სამდივნომ მოლაპარაკებები გამართა **ამერიკის შეერთებული შტატების საერთაშორისო განვითარების სააგენტოს (USAID) საქართველოში დემოკრატიული განვითარების ინიციატივასთან (GGI).** ანტიკორუფციული კომუნიკაციის სტრატეგიის შემუშავება მნიშვნელოვანია კორუფციის პრევენციისა და საზოგადოების ინფორმირებულობის ხარისხის გაზრდისათვის, რათა ანტიკორუფციული ღონისძიებების განხორციელებაში მაქსიმალურად უზრუნველყოფილ იქნას სამოქალაქო ჩართულობა. ამასთან, კომუნიკაციის სტრატეგიის ერთ-ერთი ამოცანა ანტიკორუფციული პოლიტიკის განხორციელების პროცესში **საზოგადოების ნდობის მოპოვება და სამთავრობო და არასამთავრობო სექტორებს შორის თანამშრომლობის მაღალი ხარისხის მიღწევაა.** ამავე მიზნით, 2019 წლის 9 დეკემბერს, კორუფციის წინააღმდეგ ბრძოლის საერთაშორისო დღის აღსანიშნავად, ანტიკორუფციული საბჭოს პარტნიორი უწყებების მონაწილეობითა და **USAID/GGI-ის მხარდაჭერით,** ქალაქ ბათუმში ორი შეხვედრა გაიმართა: აჭარის, გურიისა და სამეგრელოს თვითმმართველობებისა და გუბერნატორების წარმომადგენლებსა და ასევე, ბათუმის შოთა რუსთაველის უნივერსიტეტის სტუდენტებთან.

იუსტიციის სამინისტროს ვებგვერდზე განთავსდა **ანტიკორუფციული საბჭოს ბანერი,** რომელიც საიტის ვიზიტორს საშუალებას აძლევს მარტივად გაეცნოს ანტიკორუფციული საბჭოს საქმიანობას, მათ შორის, მიიღოს ინფორმაცია ანტიკორუფციული საბჭოს მუშაობის ფორმატთან, ექსპერტთა და თემატურ სამუშაო ჯგუფებთან, საერთაშორისო და ადგილობრივ ორგანიზაციებთან დაკავშირებით. გარდა ამისა, ბანერი აერთიანებს ანტიკორუფციული პოლიტიკის განხორციელების ფარგლებში შემუშავებულ პოლიტიკის დოკუმენტებს: ანტიკორუფციული სტრატეგია და სამოქმედო გეგმა, მონიტორინგისა და შეფასების ანგარიშები. ანტიკორუფციული ბანერის ქვეშ ასევე განთავსებულია **ონლაინ კონსულტაციების მექანიზმი** ანტიკორუფციული სტრატეგიისა და სამოქმედო გეგმის შემუშავებისა და განახლების მიზნით. მექანიზმი ნებისმიერ დაინტერესებულ პირს საშუალებას აძლევს პოლიტიკის დოკუმენტების შემუშავების/განახლების პროცესში მიაწოდოს სამდივნოს რეკომენდაციები/მოსაზრებები. სამინისტროს ვებგვერდი პერიოდულად ახლდება და საბჭოს მიერ დამტკიცებული დოკუმენტები, სამდივნოს მიერ შემუშავებული ანგარიშები ხელმისაწვდომია ფართო საზოგადოებისთვის.

## პრიორიტეტი V. სამართალდამცავი ორგანოები

პრიორიტეტის ფარგლებში გათვალისწინებულია 3 ამოცანა, 10 აქტივობა და 17 აქტივობის ინდიკატორი. პრიორიტეტი მოიცავს შემდეგ ამოცანებს:

* **კორუფციულ დანაშაულთან ბრძოლის ეფექტიანობის გაზრდა**
* **კორუფციულ დანაშაულებთან დაკავშირებით საზოგადოების ცნობიერების ამაღლება**
* **კორუფციულ დანაშაულთან ბრძოლაზე კონტროლისა და ზედამხედველობის გაძლიერება**

**ამოცანა 1: კორუფციულ დანაშაულთან ბრძოლის ეფექტიანობის გაზრდა**

პასუხისმგებელი უწყებები: საქართველოს გენერალური პროკურატურა, საქართველოს სახელმწიფო უსაფრთხოების სამსახური

ამოცანა მიზნად ისახავს ანტიკორუფციული ინსტიტუტების გაძლიერებასა და კორუფციულ დანაშაულებთან ბრძოლის ეფექტურობის გაზრდას.

ამოცანის ფარგლებში გათვალისწინებულია **შვიდი აქტივობა:**

* კორუფციულ დანაშაულებზე აღკვეთის ღონისძიებების გამოყენებისა და საპროცესო შეთანხმების გაფორმების თაობაზე რეკომენდაციის შემუშავება უწყებათაშორისი სამუშაო ჯგუფის მიერ
* კორუფციული დანაშაულების სრულყოფილი გამოძიებისა და ეფექტური სისხლისსამართლებრივი დევნის წარმოების უზრუნველსაყოფად, აღნიშნულ საკითხზე მომუშავე პროკურორების, გამომძიებლებისა და სტაჟიორების მომზადება/გადამზადება, მათ შორის იურიდიული პირების მიერ ჩადენილი სისხლის სამართლის დანაშაულის ეფექტური გამოძიებისა და სისხლისსამართლებრივი დევნის თემაზე
* საჯარო სექტორში კორუფციის პრევენციასა და კორუფციული რისკების ანალიზისა და შეფასების კუთხით სუს-ის ანტიკორუფციულ სააგენტოში ინსტიტუციური მექანიზმის შექმნა
* საჯარო სექტორში კორუფციის პრევენციის მიმართულებით საუკეთესო პრაქტიკის მქონე ევროკავშირის წევრი და პარტნიორი ქვეყნების კანონმდებლობის ანალიზი და შესაბამისი წინადადებების შემუშავება
* კორუფციის პრევენციის მიზნით, კორუფციული დანაშაულებზე ცნობიერების ამაღლების კუთხით სახელმწიფო და ადგილობრივი თვითმმართველობის ორგანოებში საინფორმაციო შეხვედრების გამართვა
* საჯარო სექტორში კორუფციის პრევენციისა და კორუფციული დანაშაულების წინააღმდეგ ბრძოლაში მოქალაქეთა ჩართულობის და მათი ინფორმირებულობის უზრუნველყოფის მიზნით პლატფორმის შემუშავება
* ანტიკორუფციული მიმართულებით საერთაშორისო თანამშრომლობის განვითარება და გამოცდილების გაზიარება

პირველი აქტივობის განხორციელება არ დაწყებულა,[[13]](#footnote-13) მეორე, მესამე და მეშვიდე - განხორციელდა, მეოთხე, მეხუთე და მეექვსე - მიმდინარეა (ნაწილობრივ შესრულდა).

* **ძირითადი მიღწევები:**

საქართველოს გენერალურმა პროკურატურამ უზრუნველყო 10 ანტიკორუფციული ტრენინგის განხორციელება, რომლებშიც მონაწილეობას იღებდნენ პროკურორები, პროკურატურის გამომძიებლები და სტაჟიორები. ტრენინგების ჩატარების მიზანს **კორუფციული დანაშაულის სრულყოფილი გამოძიება და ეფექტური სისხლისსამართლებრივი დევნის წარმოების** უზრუნველყოფა წარმოადგენდა.

სახელმწიფო უსაფრთხოების სამსახურის (სუსი) ანტიკორუფციულ სააგენტოში შეიქმნა **კორუფციის პრევენციის სამსახური,** რომელიც პასუხისმგებელია საჯარო სექტორში კორუფციის პრევენციასა და კორუფციული რისკების ანალიზსა და შეფასებაზე.

სუს-მა შეისწავლა და გაანალიზა საჯარო სექტორში კორუფციის პრევენციისა და კორუფციული დანაშაულების წინააღმდეგ ბრძოლაში **მოქალაქეთა ჩართულობისა და მათი ინფორმირებულობის გაზრდის კუთხით არსებული პრაქტიკა**.

**ამოცანა 2: კორუფციულ დანაშაულებთან დაკავშირებით საზოგადოების ცნობიერების ამაღლება**

**პასუხისმგებელი უწყება: საქართველოს გენერალური პროკურატურა**

ამოცანა მიზნად ისახავს საქართველოს გენერალური პროკურატურის მიერ საინფორმაციო ხასიათის შეხვედრების ორგანიზების უზრუნველყოფას კორუფციის პრევენციისა და კორუფციული დანაშაულების გამოვლენის თემატიკასთან დაკავშირებით.

ამოცანა ითვალისწინებს **ორ აქტივობას:**

* საზოგადოებრივი პროკურატურის ფარგლებში მოსახლეობასთან კორუფციულ დანაშაულებზე საინფორმაციო ხასიათის შეხვედრების გამართვა
* კორუფციული დანაშაულის გამოვლენისა და მისი პრევენციის მიზნით საინფორმაციო ხასიათის შეხვედრების ორგანიზება

აღნიშნული აქტივობების განხორციელება არ დაწყებულა.[[14]](#footnote-14)

**ამოცანა 3: კორუფციულ დანაშაულთან ბრძოლაზე კონტროლისა და ზედამხედველობის გაძლიერება**

**პასუხისმგებელი უწყება: შინაგან საქმეთა სამინისტროს გენერალური ინსპექცია**

ამოცანა ითვალისწინებს შინაგან საქმეთა სამინისტროს გენერალური ინსპექციის მიერ პრევენციული ღონისძიებების და საჭიროებიდან გამომდინარე, ოპერატიულ-სამძებრო საქმიანობის განხორციელებას კორუფციულ დანაშაულთან ბრძოლის მიმართულებით კონტროლისა და ზედამხედველობის გაძლიერების მიზნით.

ამოცანის ფარგლებში განსაზღვრულია **ერთი აქტივობა:**

* პოლიციის საქმიანობაზე ზედამხედველობის კუთხით საერთაშორისო გამოცდილების შესწავლა და არსებული მექანიზმის საჭიროებისამებრ დახვეწა; პოლიციის საქმიანობის კონტროლის პრევენციის მექანიზმის გაძლიერება

აღნიშნული აქტივობა სრულად განხორციელდა.

* **ძირითადი მიღწევები:**

საანგარიშო პერიოდის განმავლობაში შინაგან საქმეთა სამინისტროს გენერალურმა ინსპექციამ ჩატარებული პრევენციული და ოპერატიულ-სამძებრო საქმიანობის შედეგად, გამოავლინა ორი თაღლითობისა და შინაგან საქმეთა სამინისტროს მოსამსახურის მიერ ქრთამის აღების ფაქტი.

## პრიორიტეტი VI. მართლმსაჯულების სისტემა

პრიორიტეტის ფარგლებში გათვალისწინებულია 3 ამოცანა, 13 აქტივობა და 24 აქტივობის ინდიკატორი. პრიორიტეტი მოიცავს შემდეგ ამოცანებს:

* **მოსამართლეთა დამოუკიდებლობის გაძლიერება მოსამართლეთა დაწინაურებისა და ანაზღაურების გამჭვირვალე სისტემის შექმნის და იუსტიციის უმაღლესი სკოლის რეფორმის გზით**
* **დისციპლინური სამართალწარმოების გაუმჯობესება და სამოსამართლო ეთიკის მიმართულების განვითარება მოსამართლეთა კეთილსინდისირების უზრუნველყოფის მიზნით**
* **სასამართლოს სისტემის საზოგადოებასთან კომუნიკაციის გაძლიერება**

**ამოცანა 1: მოსამართლეთა დამოუკიდებლობის გაძლიერება მოსამართლეთა დაწინაურებისა და ანაზღაურების გამჭვირვალე სისტემის შექმნის და იუსტიციის უმაღლესი სკოლის რეფორმის გზით**

პასუხისმგებელი უწყებები: საქართველოს იუსტიციის უმაღლესი საბჭო, იუსტიციის უმაღლესი სკოლა

ამოცანის ფარგლებში სამოქმედო გეგმით გათვალისწინებულია მართლმსაჯულების სისტემის რეფორმირება, გამჭვირვალობის მექანიზმების გაძლიერება OECD-ACN რეკომენდაციებთან შესაბამისობისობაში მოყვანის მიზნით.

ამოცანის ფარგლებში განსაზღვრულია **ოთხი აქტივობა:**

* მოსამართლეთა საქმიანობის პერიოდული შეფასების სისტემის დახვეწისა და მოსამართლეთა დაწინაურების კრიტერიუმების თაობაზე წინადადებების შემუშავება
* მოსამართლეთა დამატებითი ანაზღაურების ბონუსების საკითხის გადაწყვეტა OECD-ACN რეკომენდაციების მიხედვით
* იუსტიციის უმაღლესი სკოლის რეფორმის ფარგლებში საკანონმდებლო რეგულირების სრულყოფის მიზნით რეკომენდაციების შემუშავება
* სასამართლოს თავმჯდომარეთა დანიშვნა/არჩევის წესის გადახედვა კორუფციის პრევენციის მიზნით, კორუფციული დანაშაულებზე ცნობიერების ამაღლების კუთხით სახელმწიფო და ადგილობრივი თვითმმართველობის ორგანოებში საინფორმაციო შეხვედრების გამართვა

პირველი აქტივობის განხორციელება არ დაწყებულა,[[15]](#footnote-15) მეორე - შეჩერებულია, მესამე და მეოთხე - განხორციელდა.

* **ძირითადი მიღწევები:**

 სასამართლო რეფორმის ე.წ. „მეოთხე ტალღის“ ფარგლებში, პარლამენტის თავმჯდომარის ხელმძღვანელობით შეიქმნა ხელისუფლების სამივე შტოს წარმომადგენლებით დაკომპლექტებული სამუშაო ჯგუფი, რომელმაც „საერთო სასამართლოების შესახებ“ საქართველოს ორგანულ კანონში ცვლილების შეტანის თაობაზე საქართველოს ორგანული კანონის პროექტი მოამზადა. ორგანული კანონის პროექტით, სხვა სფეროებთან ერთად, იუსტიციის უმაღლესი სკოლის რეფორმასთან დაკავშირებული საკითხებიც მოწესრიგდა. მაგალითად, **ცვლილებები შევიდა იუსტიციის უმაღლესი სკოლის მსმენელთა მიღების პროცესში.** კერძოდ, იუსტიციის მსმენელთა მისაღები კონკურსის ჩატარების უფლებამოსილება იუსტიციის უმაღლეს სკოლას მიენიჭა. ასევე, იუსტიციის უმაღლეს სკოლაში სწავლების ხანგრძლივობა 16 თვემდე გაიზარდა. ამასთან, **განისაზღვრა იუსტიციის მსმენელობის კანდიდატის შერჩევისას გასათვალისწინებელი შემდეგი კრიტერიუმები:** საკვალიფიკაციო გამოცდის შედეგი, კვალიფიკაცია, სამართლებრივი ანალიზის, დასაბუთების, ზეპირი კომუნიკაციისა და გამოხატვის უნარები. **დეტალურად განისაზღვრა იუსტიციის უმაღლესი სკოლის მსმენელთა შეფასების წესი და დადგინდა იუსტიციის მსმენელთა საკვალიფიკაციო სიის შედგენის კრიტერიუმები.** **აღნიშნული ორგანული კანონის პროექტი საქართველოს პარლამენტმა 2019 წლის 13 დეკემბერს მიიღო.[[16]](#footnote-16)**

 **გადაიხედა სასამართლოს თავმჯდომარეთა დანიშვნა/არჩევის წესი.** შეიცვალა სასამართლოს თავმჯდომარეთა თანამდებობაზე განწესების პროცედურა. კერძოდ, რაიონული (საქალაქო) და სააპელაციო სასამართლოს თავმჯდომარე, აგრეთვე მისი მოადგილე თანამდებობაზე ინიშნებიან იუსტიციის უმაღლესი საბჭოს მიერ მიღებული დასაბუთებული გადაწყვეტილების საფუძველზე. პროცედურა ითვალისწინებს კანდიდატის შესარჩევად იუსტიციის უმაღლესი საბჭოს მიერ შესაბამისი სასამართლოს მოსამართლეებთან კონსულტაციების გამართვას.**აღნიშნული ორგანული კანონის პროექტი საქართველოს პარლამენტმა 2019 წლის 13 დეკემბერს მიიღო.[[17]](#footnote-17)**

**ამოცანა 2: დისციპლინური სამართალწარმოების გაუმჯობესება და სამოსამართლო ეთიკის მიმართულების განვითარება მოსამართლეთა კეთილსინდისიერების უზრუნველყოფის გზით**

**პასუხისმგებელი უწყებები: საქართველოს იუსტიციის უმაღლესი საბჭო, დამოუკიდებელი ინსპექტორი, სადისციპლინო კოლეგია, სადისციპლინო პალატა, მოსამართლეთა კონფერენცია, იუსტიციის უმაღლესი სკოლა**

ამოცანა მიზნად ისახავს GRECO-ს საქართველოს შეფასების მეოთხე რაუნდის რეკომენდაციების შესრულების შეფასების ანგარიშის (2016)[[18]](#footnote-18) და OECD-ACN-ის საქართველოს შეფასების მეოთხე რაუნდის ანგარიშის (2016)[[19]](#footnote-19) რეკომენდაციების შესრულების უზრუნველყოფას დისციპლინური სამართალწარმოების მარეგულირებელი ნორმების გადასინჯვის და სამოსამართლო ეთიკის მიმართულების განვითარების გზით.

ამოცანის ფარგლებში გათვალისწინებულია **შვიდი აქტივობა:**

* მოსამართლეთა ეთიკის კოდექსის დებულებების შესაბამისობაში მოყვანა საერთაშორისო სტანდარტებთან და ეთიკის წესებთან დაკავშირებით სახელმძღვანელოს მომზადება
* სამოსამართლო ეთიკის საკითხებთან დაკავშირებით საკონსულტაციო მექანიზმის შექმნა
* მოსამართლეთა დისციპლინური სამართალწარმოების პროცესის დახვეწა გამჭვირვალობის, უფლებების დაცვისა და დამოუკიდებლობის გარანტიების უზრუნველყოფის მიზნით
* დისციპლინური სამართალწარმოების ელექტრონული პროგრამის შემუშავება და დანერგვა
* სამოსამართლო ეთიკის საკითხებზე სასწავლო მოდულის განახლება
* სამოსამართლო ეთიკის საკითხებზე მოსამართლეთათვის ტრენინგის ორგანიზება
* კორუფციის საკითხებზე მოსამართლეთათვის ტრენინგის ორგანიზება

პირველი აქტივობა მეტწილად შესრულდა, მეორე, მეექვსე და მეშვიდე - ნაწილობრივ, მესამე - განხორციელდა, ხოლო მეოთხე და მეხუთე - არ დაწყებულა[[20]](#footnote-20).

* **ძირითადი მიღწევები:**

მოსამართლეთა დისციპლინური სამართალწარმოების პროცესის დახვეწის მიზნით, სასამართლო რეფორმის ე.წ. „მეოთხე ტალღის“ ფარგლებში შექმნილმა სამუშაო ჯგუფმა (რომელიც ხელისუფლების სამივე შტოს წარმომადგენლებით იყო დაკომპლექტებული) მოამზადა ორგანული კანონის პროექტი. ცვლილებებით **დამოუკიდებელ ინსპექტორს, კანონით განსაზღვრული საფუძვლების არსებობის შემთხვევაში, დისციპლინური სამართალწარმოების შეწყვეტის, დისციპლინურ საჩივარზე ხარვეზის დადგენისა და საჩივრის განხილვაზე უარის თქმის უფლებამოსილება მიენიჭა.** ამასთან, **განისაზღვრა დისციპლინური საჩივრის წარდგენის ხანდაზმულობის ვადებიც**. ორგანული კანონით დისციპლინურ სამართალწარმოებაში დამკვიდრდა როგორც დასაბუთებული ვარაუდის, ისე ალბათობის მაღალი ხარისხის მტკიცებულებითი სტანდარტი, რომელიც ურთიერთშეთავსებად და დამაჯერებელ მტკიცებულებათა ერთობლიობას წარმოადგენს. ორგანული კანონის მიხედვით თუ დისციპლინური საქმის წინასწარი შემოწმებისა და გამოკვლევის განხორციელებისას დამოუკიდებელი ინსპექტორი დარწმუნდება, რომ საქმეში იკვეთება სისხლის სამართლის დანაშაულის ნიშნები, მას შესაძლებლობა ეძლევა, დასაბუთებული წარდგინებით მიმართოს იუსტიციის უმაღლეს საბჭოს საქმის მასალების პროკურატურისათვის გადაცემის თაობაზე გადაწყვეტილების მისაღებად. აღსანიშნავია, რომ **ორგანული კანონით შეიცვალა დამოუკიდებელი ინსპექტორის თანამდებობაზე განწესებისათვის დადგენილი საკვალიფიკაციო მოთხოვნებიც.** ამასთან, **უფრო განჭვრეტადი გახდა დამოუკიდებელი ინსპექტორის თანამდებობიდან გათავისუფლების საფუძვლები,** გათავისუფლებისათვის საბჭოს წევრთა ხმების საჭირო რაოდენობა კი 2/3-მდე გაიზარდა. ცვლილებების საფუძველზე გაძლიერდა ინსპექტორის დამოუკიდებლობის გარანტიები: მისი თანამდებობრივი სარგო კანონით განისაზღვრა სააპელაციო სასამართლოს მოსამართლის შრომის ანაზღაურების შესაბამისად. ასევე, დამოუკიდებელი ინსპექტორის სამსახურის მიმდინარე ხარჯების წინა წლის მიმდინარე ხარჯებთან შედარებით შემცირება მხოლოდ დამოუკიდებელი ინსპექტორის თანხმობის საფუძველზე გახდა შესაძლებელი. ორგანული კანონის პროექტი პარლამენტმა 2019 წლის 13 დეკემბერს მიიღო. [[21]](#footnote-21)

**სამოსამართლო ეთიკის წესების დახვეწის მიზნით**, იუსტიციის უმაღლესი საბჭოს ინიციატივით შეიქმნასასამართლოს სამივე ინსტანციის მოსამართლეებით დაკომპლექტებული სამუშაო ჯგუფი. ამასთან, სამუშაო პროცესში ჩართული იყო სამი საერთაშორისო ექსპერტი. მუშაობის საწყის ეტაპზე ექსპერტებმა ეთიკის არსებული წესები და პრაქტიკა გააანალიზეს და სამუშაო ჯგუფის წევრებს საკუთარი რეკომენდაციები წარუდგინეს. ეთიკის წესების პროექტი 2020 წლის 24 იანვარს სასამართლო სისტემის 2017-2021 წლების სტრატეგიის იმპლემენტაციის მიზნით შექმნილ მეორე სამუშაო ჯგუფს წარედგინა. პროექტის განხილვაში, ჯგუფის წევრებთან ერთად, დამოუკიდებელი ინსპექტორი, ასევე, საერთაშორისო და ადგილობრივი არასამთავრობო ორგანიზაციების წარმომადგენლები მონაწილეობდნენ. პროექტის განხილვისა და გამოთქმული შენიშვნების შესაბამისად მასში ცვლილებების ასახვის შემდეგ, **სამუშაო ჯგუფმა ეთიკის წესების მიღებისა და მისი იუსტიციის უმაღლესი საბჭოსთვის განსახილველად წარდგენის გადაწყვეტილება მიიღო.**

**ამოცანა 3: კორუფციულ დანაშაულთან ბრძოლაზე კონტროლისა და ზედამხედველობის გაძლიერება**

**პასუხისმგებელი უწყებები: საქართველოს იუსტიციის უმაღლესი საბჭო, უზენაესი სასამართლო**

ამოცანა მიზნად ისახავს GRECO-ს საქართველოს მეოთხე რაუნდის რეკომენდაციების შესრულების შეფასების ანგარიშისა (2016)[[22]](#footnote-22) და OECD-ACN-ის საქართველოს შეფასების მეოთხე რაუნდის ანგარიშის (2016)[[23]](#footnote-23) რეკომენდაციების შესრულების უზრუნველყოფას სასამართლო გადაწყვეტილებათა ელექტრონული ბაზის შექმნით და იუსტიციის უმაღლესი საბჭოს მარეგულირებელი აქტების საერთაშორისო ორგანიზაციების რეკომენდაციებთან შესაბამისობაში მოყვანით.

ამოცანის ფარგლებში გათვალისწინებულია **ორი აქტივობა:**

* სასამართლოს გადაწყვეტილებების ელექტრონული ბაზის შექმნა
* იუსტიციის უმაღლესი საბჭოს საქმიანობის მარეგულირებელი ნორმატიული ბაზის დახვეწა (საბჭოს გადაწყვეტილებების დასაბუთების, მათი გასაჩივრების, ინტერესთა კონფლიქტის, ასევე გამჭვირვალობის უზრუნველყოფის მიზნით)

პირველი აქტივობა მიმდინარეა (მეტწილად შესრულდა), ხოლო მეორე - განხორციელდა.

* **ძირითადი მიღწევები:**

 **იუსტიციის უმაღლესი საბჭოს საქმიანობის მარეგულირებელი ნორმატიული ბაზის დახვეწის მიზნით,** „საერთო სასამართლოების შესახებ“ საქართველოს ორგანულ კანონში 2019 წლის 1 მაისს განხორციელებული ცვლილებების საფუძველზე დაიხვეწა **უზენაესი სასამართლოს მოსამართლის შერჩევის პროცესში ინტერესთა შეუთავსებლობასთან დაკავშირებული წესები**. კერძოდ, უზენაესი სასამართლოს მოსამართლეობის კანდიდატად იუსტიციის უმაღლესი საბჭოს წევრის რეგისტრაციის შემთხვევაში, ამ უკანასკნელს პროცედურის არც ერთ ეტაპზე არ აქვს შესაძლებლობა, ისარგებლოს კანდიდატების შეფასებისა და ხმის მიცემის უფლებით. აგრეთვე, აღნიშნული კანდიდატი არ არის უფლებამოსილი კითხვით მიმართოს სხვა კანდიდატებს იუსტიციის უმაღლესი საბჭოს მიერ მათი მოსმენისას. ასევე, განისაზღვრა უზენაესი სასამართლოს მოსამართლეთა შერჩევის პროცესში მონაწილე პირთათვის იუსტიციის უმაღლესი საბჭოს მიერ პირის კანდიდატად რეგისტრაციაზე უარის თქმის შესახებ მიღებული გადაწყვეტილების უზენაესი სასამართლოს საკვალიფიკაციო პალატაში გასაჩივრების შესაძლებლობა. ამასთან, სასამართლო რეფორმის ე.წ. „მეოთხე ტალღის“ ფარგლებში შექმნილმა სამუშაო ჯგუფმა (რომელიც ხელისუფლების სამივე შტოს წარმომადგენლებით იყო დაკომპლექტებული) მოამზადა ორგანულ კანონში შესატანი ცვლილებების პროექტი, რომელიც, სხვა საკითხებთან ერთად, იუსტიციის უმაღლესი საბჭოს საქმიანობის წესის გაუმჯობესებას ისახავდა მიზნად. მომზადებული ორგანული კანონის პროექტის თანახმად, **განისაზღვრა რაიონული (საქალაქო) სასამართლოს თავმჯდომარის, აგრეთვე სააპელაციო სასამართლოს თავმჯდომარისა და მისი მოადგილის თანამდებობაზე დანიშვნის შესახებ იუსტიციის უმაღლესი საბჭოს მიერ მიღებული გადაწყვეტილების დასაბუთებისა და გამოქვეყნების ვალდებულება**. ასევე, დადგინდა იუსტიციის უმაღლესი საბჭოს მიერ რაიონულ (საქალაქო) სასამართლოსა და სააპელაციო სასამართლოში მოსამართლეთა უვადოდ განწესების შესახებ მიღებული გადაწყვეტილების დასაბუთებისა და მისი გამოქვეყნების ვალდებულებაც. ორგანული კანონი აზუსტებს მოსამართლეობის კანდიდატთა შესარჩევ კონკურსში ინტერესთა კონფლიქტის წესებს, კერძოდ, რა შემთხვევაში ვერ მიიღებს მონაწილეობას იუსტიციის უმაღლესი საბჭოს წევრი შერჩევის პროცედურაში. ცვლილებებით დადგინდა იუსტიციის უმაღლესი საბჭოს თავმჯდომარის მიერ გაწეული საქმიანობის შესახებ მოსამართლეთა კონფერენციის წინაშე წარდგენილი ყოველწლიური ანგარიშების საბჭოს ვებ-გვერდზე გამოქვეყნების ვალდებულება და განისაზღვრა დაინტერესებულ პირთათვის იუსტიციის უმაღლესი საბჭოს სხდომის აუდიოჩანაწერის ხელმისაწვდომობა, მათი მოთხოვნის შემთხვევაში. ამასთან, დადგინდა იუსტიციის უმაღლესი საბჭოს სხდომის გამართვამდე არანაკლებ სამი დღით ადრე სხდომის გამართვის თარიღისა და დღის წესრიგის თაობაზე ინფორმაციის ვებ-გვერდზე განთავსების ვალდებულება. სხდომის გამართვამდე არანაკლებ შვიდი დღით ადრე ვებ-გვერდზე გამოქვეყნდება სხდომაზე განსახილველი იუსტიციის უმაღლესი საბჭოს ნორმატიული აქტის პროექტიც. შედეგად, გაიზარდა იუსტიციის უმაღლესი საბჭოს საქმიანობის გამჭვირვალობის, ანგარიშვალდებულებისა და ეფექტიანობის ხარისხი.[[24]](#footnote-24)

შეიქმნა სასამართლო გადაწყვეტილებების ერთიანი ელექტრონული ბაზა, რომელიც ხელმისაწვდომია ვებ-გვერდზე www.ecd.court.ge. ამ ეტაპზე, ბაზაში მხოლოდ გადაწყვეტილებების ნაწილია განთავსებული.

## პრიორიტეტი VII. საჯარო ფინანსები და სახელმწიფო შესყიდვები

პრიორიტეტის ფარგლებში გათვალისწინებულია 8 ამოცანა, 14 აქტივობა და 26 აქტივობის ინდიკატორი. პრიორიტეტი მოიცავს შემდეგ ამოცანებს:

* **სახელმწიფო შესყიდვების მარეგულირებელი კანონმდებლობის სრულყოფა ევროკავშირთან ასოცირების შესახებ შეთანხმების ფარგლებში აღებული ვალდებულებების შესრულების მიზნით**
* **სახელმწიფო შესყიდვების სფეროში დავების განმხილველი ორგანოს ინსტიტუციური რეფორმირება მისი დამოუკიდებლობისა და მიუკერძოებლობის უზრუნველსაყოფად**
* **სახელმწიფო შესყიდვების ერთიანი ელექტრონული სისტემის შემდგომი მოდერნიზება და ახალი ელექტრონული სერვისების დამატება ხელმისაწვდომობის მაღალი დონის უზრუნველსაყოფად**
* **სახელმწიფო შიდა ფინანსური კონტროლის გაძლირებისა და გამჭვირვალობის მიზნით რეფორმის ფარგლებში კონტროლის სისტემების დანერგვა**
* **სახელმწიფო ფინანსების მართვის საინფორმაციო სისტემის გამჭვირვალობის უზრუნველყოფა როგორც ცენტრალურ ასევე ადგილობრივ დონეზე**
* **საჯარო სექტორის ბუღალტრული აღრიცხვის და ანგარიშგების სისტემის განვითარება სახელმწიფო ბიუჯეტის გამჭვირვალობისა და ოპტიმიზაციის უზრუნველყოფის მიზნით**
* **სახელმწიფო აუდიტის სამსახურის მიერ გაცემული რეკომენდაციების შესრულების მონიტორინგის ელექტრონული სისტემის შემუშავება, რეკომენდაციებზე რეაგირების გაუმჯობესების მიზნით**
* **უწყებათაშორისი აუდიტების განხორციელება საჯარო სექტორში სისტემური ხასიათის ნაკლოვანებების გამოვლენის მიზნით**

**ამოცანა 1: სახელმწიფო შესყიდვების მარეგულირებელი კანონმდებლობის სრულყოფა ევროკავშირთან ასოცირების შესახებ შეთანხმების ფარგლებში აღებული ვალდებულებების შესრულების მიზნით**

პასუხისმგებელი უწყება: სახელმწიფო შესყიდვების სააგენტო

ამოცანის ფარგლებში სამოქმედო გეგმით გათვალისწინებულია საჯარო შესყიდვების შესახებ საქართველოს კანონმდებლობის ევროკავშირის შესაბამის 4 დირექტივასთან (2014/24/EU; 2014/25/EU; 89/665/EEC; 92/13/EEC) დაახლოება.

ამოცანის ფარგლებში განსაზღვრულია **ერთი აქტივობა:**

* საჯარო შესყიდვების შესახებ ახალი კანონის პროექტის მომზადება

აღნიშნული აქტივობა საანგარიშო პერიოდში მიმდინარეა.

* **ძირითადი მიღწევები:**

სახელმწიფო შესყიდვების სააგენტომ დაასრულა მუშაობა **საჯარო შესყიდვების შესახებ ახალ კანონპროექტზე, რომელიც დაეგზავნა საქართველოს მთავრობასა და დაინტერესებულ უწყებებს** შენიშვნებისათვის. აღსანიშნავია, რომ ახალ კანონპროექტში ასევე აისახა თავდაცვის სფეროში საჯარო შესყიდვების მარეგულირებელი ევროკავშირის 2009/81/EC დირექტივის დებულებები.

**ამოცანა 2: სახელმწიფო შესყიდვების სფეროში დავების განმხილველი ორგანოს ინსტიტუციური რეფორმირება მისი დამოუკიდებლობისა და მიუკერძოებლობის უზრუნველსაყოფად**

**პასუხისმგებელი უწყება: სახელმწიფო შესყიდვების სააგენტო**

ამოცანის ფარგლებში სამოქმედო გეგმით გათვალისწინებულია სახელმწიფო შესყიდვების სფეროში დავების განმხილველი ორგანოს ახალი ინსტიტუციური მოდელის დანერგვა, რაც შეამცირებს სახელმწიფო შესყიდვების სფეროში დავების განმხილველი ორგანოს მიერ მიღებული და სასამართლოში გასაჩივრებული გადაწყვეტილებების რაოდენობას.

ამოცანის ფარგლებში გათვალისწინებული იყო **ერთი აქტივობა:**

* სახელმწიფო შესყიდვების სფეროში დანერგილი დავების განმხილველი ორგანოს ახალი ინსტიტუციური მოდელის დანერგვა

აღნიშნული აქტივობა მიმდინარეა.

* **ძირითადი მიღწევები:**

სახელმწიფო შესყიდვების სააგენტოს მიერ მომზადდა საკანონმდებლო ცვლილებების პროექტი საჯარო შესყიდვებთან დაკავშირებული **დავების განხილვის საბჭოს ახალი ინსტიტუციური მოწყობის შესახებ**, რომელიც უზრუნველყოფს საბჭოს დამოუკიდებლობისა და მიუკერძოებლობის გაზრდილ ხარისხს. აღნიშნულთან დაკავშირებით გაიმართა ინტენსიური თემატური კონსულტაციები. 2020 წლის დეკემბერში საკანონმდებლო ცვლილებების პროექტი სახელმწიფო შესყიდვებთან დაკავშირებული დავების განხილვის საბჭოს ახალი ინსტიტუციური მოწყობის შესახებ მოწონებულ იქნა საქართველოს მთავრობის მიერ და გადაიგზავნა საქართველოს პარლამენტში განხილვისათვის. 2020 წლის 30 ივნისის მდგომარეობით, საქართველოს პარლამენტმა ორი მოსმენით მხარი დაუჭირა აღნიშნულ ცვლილებებს. ამასთან, მიმდინარეობს მუშაობა დავების განხილვის საბჭოს და აპარატის წევრთა სამუშაო აღწერილობასა და რეგლამენტზე.

**ამოცანა 3: სახელმწიფო შესყიდვების ერთიანი ელექტრონული სისტემის შემდგომი მოდერნიზება და ახალი ელექტრონული სერვისების დამატება ხელმისაწვდომობის მაღალი დონის უზრუნველსაყოფად**

**პასუხისმგებელი უწყება: სახელმწიფო შესყიდვების სააგენტო**

ამოცანის ფარგლებში სამოქმედო გეგმით გათვალისწინებულია სახელმწიფო შესყიდვების ელექტრონული სისტემების დახვეწა, რაც უზრუნველყოფს სახელმწიფო შესყიდვების ერთიან ელექტრონულ სისტემაში რეგისტრირებულ მიმწოდებელთა გაზრდას.

ამოცანის ფარგლებში განსაზღვრულია **ერთი აქტივობა:**

* სახელმწიფო შესყიდვების ელექტრონული სისტემების დახვეწა

აღნიშნული აქტივობა მიმდინარეა.

* **ძირითადი მიღწევები:**

2020 წელს სახელმწიფო შესყიდვების სააგენტომ განახორციელა აქტივობები სახელმწიფო შესყიდვების ელექტრონული სისტემის (e-Procurement) გაუმჯობესების მიზნით. **კერძოდ, სისტემის მეშვეობით ხაზინაში ელექტრონულად იგზავნება ინფორმაცია ხელშეკრულების დაფინანსების წლის შესახებ, როგორც გამარტივებული შესყიდვების, ასევე ტენდერში დადებული ხელშეკრულების თაობაზე.** ასევე, განხორციელდა ხაზინაში ელექტრონული შეტყობინებით ინფორმაციის მიწოდება სახელმწიფო შესყიდვების ხელშეკრულებების ელექტრონულ მოდულში (CMR) ატვირთული ხელშეკრულებების (როგორც ერთწლიანი ასევე მრავალწლიანი და უწყვეტი) შესახებ. ამასთან, **შავი სიის წარმოების მიზნით, განხორციელდა საჯარო რეესტრიდან ინფორმაციის ელექტრონულად მოწოდება კომპანიის წარმომადგენლობის/ფილიალის დამფუძნებლის შესახებ.** ასევე, ელექტრონული სისტემის ძებნის პანელში განხორციელდა მიმწოდებლის სტატუსით (გამარჯვებული, დისკვალიფიცირებული) ძებნის დამატება, როგორც ავტორიზებული მომხმარებლის ასევე სტუმრის სტატუსით მოსარგებლე პირისათვის.

**ამოცანა 4: სახელმწიფო შიდა ფინანსური კოტროლის გაძლიერებისა და გამჭირვალობის მიზნით რეფორმის ფარგლებში კონტროლის სისტემების დანერგვა**

**პასუხისმგებელი უწყება: საქართველოს ფინანსთა სამინისტრო**

ამოცანის ფარგლებში სამოქმედო გეგმით გათვალისწინებულია სახელმწიფო შიდა ფინანსური კონტროლის სისტემის გაძლიერება ფინანსური მართვისა და კონტროლის სისტემის დანერგვით, შიდა აუდიტის სუბიექტების თანამშრომელთა კვალიფიკაციის ამაღლებითა და სახელმწიფო შიდა ფინანსური კონტროლის სისტემის განვითარების შესახებ კონსოლიდირებული წლიური ანგარიშის შემუშავებით.

ამოცანით განსაზღვრულია **სამი აქტივობა:**

* ფინანსური მართვისა და კონტროლის სისტემის დანერგვა
* შიდა აუდიტის სუბიექტების თანამშრომელთა კვალიფიკაციის ამაღლება წლიური გეგმის შესაბამისად ტრენინგების ჩატარება, მათ შორის კორუფციული ნიშნების იდენტიფიცირებისა და აღმოფხვრის საკითხებში
* სახელმწიფო შიდა ფინანსური კონტროლის სისტემის განვითარების შესახებ კონსოლიდირებული წლიური ანგარიშის შემუშავება

პირველი და მეორე აქტივობები მიმდინარეა (მეტწილად შესრულდა), ხოლო მესამე - განხორციელდა.

* **ძირითადი მიღწევები:**

საქართველოს ფინანსთა სამინისტროს მიერ შემუშავდა **სახელმწიფო შიდა ფინანსური კონტროლის სისტემის განვითარების შესახებ კონსოლიდირებული წლიური ანგარიში**, რომელიც საქართველოს მთავრობას წარედგინა.

4 სამინისტროში ჩატარდა რისკების მართვის ტრენინგი, 2 სამინისტროში განხორციელდა ფინანსური მართვისა და კონტროლის სისტემის თვითშეფასება და დამატებით 2 სამინისტროში დაწყებულია სისტემის შეფასებაზე მუშაობა. ასევე, 4 სამინისტროში დაწყებულია მუშობა რისკების რეესტრის ჩამოყალიბებაზე. შემუშავდა საჯარო სექტორის შიდა აუდიტორებისთვის თაღლითობისა და კორუფციის რისკების შეფასების სახელმძღვანელო და გადამზადდა 50-მდე შიდა აუდიტორი.

**ამოცანა 5: სახელმწიფო ფინანსების მართვის საინფორმაციო სისტემის გამჭვირვალობის უზრუნველყოფა როგორც ცენტრალურ ასევე ადგილობრივ დონეზე**

**პასუხისმგებელი უწყება: საქართველოს ფინანსთა სამინისტროს სახაზინო სამსახური**

ამოცანის ფარგლებში სამოქმედო გეგმით გათვალისწინებულია ცენტრალურ ასევე ადგილობრივ დონეზე სახელმწიფო ფინანსების მართვის საინფორმაციო სისტემის გამჭვირვალობის გაზრდა საჯარო სკოლების და საბავშვო ბაღების ინტეგრირებით სახელმწიფო ფინანსების მართვის საინფორმაციო სისტემაში (PFMS) და ხაზინის მთავარ წიგნში შემოსავლების და ხარჯების აღრიცხვის, ანგარიშგების და მართვის შესაბამისი ფუნქციონალების და მოდულების შემუშავებით დარიცხვის მეთოდის შესაბამისად.

ამოცანით განსაზღვრულია **ორი აქტივობა:**

* საჯარო სკოლების და საბავშვო ბაღების ინტეგრირება სახელმწიფო ფინანსების მართვის საინფორმაციო სისტემაში (PFMS)
* ხაზინის მთავარ წიგნში შემოსავლების და ხარჯების აღრიცხვის, ანგარიშგების და მართვის შესაბამისი ფუნქციონალების და მოდულების შემუშავება დარიცხვის მეთოდის შესაბამისად

აქტივობების განხორციელება არ დაწყებულა.[[25]](#footnote-25)

**ამოცანა 6: საჯარო სექტორის ბუღალტრული აღრიცხვის და ანგარიშგების სისტემის განვითარება სახელმწიფო ბიუჯეტის გამჭვირვალობისა და ოპტიმიზაციის უზრუნველყოფის მიზნით**

**პასუხისმგებელი უწყება: საქართველოს ფინანსთა სამინისტროს სახაზინო სამსახური**

ამოცანის ფარგლებში სამოქმედო გეგმით გათვალისწინებულია საჯარო სექტორის ბუღალტრული აღრიცხვის და ანგარიშგების სისტემის განვითარება დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტების (IPSAS) დანერგვით სახელმწიფო ბიუჯეტის დაფინანსებაზე მყოფ ორგანიზაციებსა და ადგილობრივ თვითმმართველ ერთეულებში.

ამოცანის ფარგლებში განსაზღვრულია **ორი აქტივობა:**

* დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტების (IPSAS) დანერგვა სახელმწიფო ბიუჯეტის დაფინანსებაზე მყოფ ორგანიზაციებში
* დარიცხვის მეთოდზე დაფუძნებული საჯარო სექტორის ბუღალტრული აღრიცხვის საერთაშორისო სტანდარტების (IPSAS) დანერგვა ადგილობრივ თვითმმართველ ერთეულებში

საანგარიშო პერიოდში აქტივობები მიმდინარეა.

* **ძირითადი მიღწევები:**

ფინანსთა მინისტრის ბრძანებით[[26]](#footnote-26) სამოქმედოდ იქნა შემოღებული **დარიცხვის მეთოდზე დაფუძნებული IPSAS სტანდარტები.** საერთაშორისო სავალუტო ფონდის (IMF) ტექნიკური დახმარების ფარგლებში, შემუშავდა **ბუღალტრული აღრიცხვის ანგარიშთა გეგმა,** რომელიც სრულად პასუხობს სამოქმედოდ შემოღებული IPSAS სტანდარტების მოთხოვნებს. სახელმწიფო ბიუჯეტის დაფინანსებაზე მყოფი ორგანიზაციები ბუღალტრულ აღრიცხვას აწარმოებენ დარიცხვის მეთოდზე დაფუძნებული IPSAS სტანდარტებისა და ახალი ანგარიშთა გეგმის შესაბამისად. ასევე, რეფორმის ხელშესაწყობად, მიმდინარეობს სახელმწიფო ბიუჯეტის დაფინანსებაზე მყოფი ორგანიზაციების ბუღალტრების გადამზადება IPSAS სტანდარტებში GIZ-ისა და ფინანსთა სამინისტროს აკადემიის ხელშეწყობით.

**ამოცანა 7: სახელმწიფო აუდიტის სამსახურის მიერ გაცემული რეკომენდაციების შესრულების მონიტორინგის ელექტრონული სისტემის შემუშავება, რეკომენდაციებზე რეაგირების გაუმჯობესების მიზნით**

**პასუხისმგებელი უწყება: სახელმწიფო აუდიტის სამსახური**

ამოცანის ფარგლებში სამოქმედო გეგმით გათვალისწინებულია სახელმწიფო აუდიტის სამსახურის მიერ გაცემული რეკომენდაციების შესრულების მონიტორინგის ელექტრონული სისტემის შემუშავება, დანერგვა და გაცემული რეკომენდაციების შესრულების შესახებ შესაბამისი ანგარიშის მომზადება.

ამოცანით განსაზღვრულია **სამი აქტივობა:**

* სახელმწიფო აუდიტის სამსახურის მიერ გაცემული რეკომენდაციების შესრულების მონიტორინგის ელექტრონული სისტემის შემუშავება
* სახელმწიფო აუდიტის სამსახურის რეკომენდაციების შესრულების მონიტორინგის ელექტრონული სისტემის დანერგვა
* სახელმწიფო აუდიტის სამსახურის მიერ გაცემული რეკომენდაციების შესრულების ანგარიშის მომზადება

პირველი და მესამე აქტივობა განხორციელდა, მეორე მიმდინარეა.

* **ძირითადი მიღწევები:**

სახელმწიფო აუდიტის სამსახურის მიერ შეიქმნა სახელმწიფო აუდიტის სამსახურის მიერ გაცემული რეკომენდაციების შესრულების **მონიტორინგის ელექტრონული სისტემა** - <https://aris.sao.ge>. ასევე, აუდიტის სამსახურის მიერ მომზადდა სამსახურის მიერ 2017-2019 წლებში გაცემული რეკომენდაციების შესრულების მდგომარეობის ანალიზი და შედეგები აისახა სამსახურის 2019 წლის საქმიანობის ანგარიშში, რომელიც წარედგინა საქართველოს პარლამენტს.[[27]](#footnote-27) სახელმწიფო აუდიტის სამსახურმა იუსტიციის სამინისტროსთან თანამშრომლობით, დაიწყო რეკომენდაციების შესრულების მონიტორინგის ელექტრონული სისტემის საპილოტე რეჟიმში დანერგვა.

**ამოცანა 8: უწყებათაშორისი აუდიტების განხორციელება საჯარო სექტორში სისტემური ხასიათის ნაკლოვანებების გამოვლენის მიზნით**

**პასუხისმგებელი უწყება: სახელმწიფო აუდიტის სამსახური**

სამოქმედო გეგმით გათვალისწინებულია სისტემური, უწყებათაშორისი აუდიტების ჩატარება, რაც ემსახურება საჯარო სექტორში სისტემური ხასიათის ნაკლოვანებების გამოვლენას.

ამოცანით განსაზღვრულია **ერთი აქტივობა:**

* სისტემური, უწყებათაშორისი აუდიტების ჩატარება

აღნიშნული აქტივობა მიმდინარეა.

* **ძირითადი მიღწევები:**

საანგარიშო პერიოდის განმავლობაში აქტივობა ნაწილობრივ შესრულდა. კერძოდ, სახელმწიფო აუდიტის სამსახურმა ჩაატარა 2 სისტემური, უწყებათაშორისი შესაბამისობის აუდიტი: 1. სახელმწიფო ავტოპარკის მართვა და რეგულირება და 2. სახელმწიფო ხელშეკრულებების მართვა. 2020 წლის აუდიტორული საქმიანობის გეგმით გათვალისწინებულია და მიმდინარეობს კიდევ 2 სისტემური, უწყებათაშორისი შესაბამისობის აუდიტი, რომელთა დასრულება იგეგმება წლის ბოლომდე.

## პრიორიტეტი VIII. საბაჟო და საგადასახადო სისტემა

პრიორიტეტის ფარგლებში გათვალისწინებულია 2 ამოცანა, 5 აქტივობა და 10 აქტივობის შედეგის ინდიკატორი. პრიორიტეტი მოიცავს შემდეგ ამოცანებს:

* **შემოსავლების სამსახურში საგადასახადო შემოწმებასთან დაკავშირებით პროცესების ეფექტიანი წარმართვისა და მონიტორინგის სისტემის გაძლიერება**
* **მომსახურების ხარისხისა და ხელმისაწვდომობის გაზრდა პროცედურების გამარტივების გზით**

**ამოცანა 1: შემოსავლების სამსახურში საგადასახადო შემოწმებასთან დაკავშირებით პროცესების ეფექტიანი წარმართვისა და მონიტორინგის სისტემის გაძლიერება**

პასუხისმგებელი უწყება: შემოსავლების სამსახური

ამოცანა მიზნად ისახავს საგადასახადო შემოწმებასთან დაკავშირებული პროცესების გაუმჯობესებას, აუდიტის ერთიანი საქმისწარმოების ელექტრონული სისტემის, ახალი საგადასახადო აუდიტის პროგრამის დანერგვითა და საგადასახადო შემოწმებების ხარისხის კონტროლის კრიტერიუმების დახვეწის გზით.

ამოცანით გათვალისწინებულია **სამი აქტივობა:**

* აუდიტის ერთიანი საქმისწარმოების სისტემის პროგრამული უზრუნველყოფის დანერგვა (case management)
* ახალი საგადასახადო აუდიტის პროგრამის დანერგვა;
* არსებული საგადასახადო შემოწმებების ხარისხის კონტროლის კრიტერიუმების დახვეწა

პირველი აქტივობა მეტწილად, მეორე და მესამე აქტივობა კი ნაწილობრივ შესრულდა.

* **ძირითადი მიღწევები:** 

შემოსავლების სამსახურმა 2019 წელს დაიწყო საგადასახადო შემოწმებასთან დაკავშირებული პროცესების ერთიანი პროგრამული უზრუნველყოფის დანერგვა;

შემუშავდა კანონშესაბამისობის ღონისძიებების ხარისხის კონტროლის სტანდარტები და დამტკიცდა შემოსავლების სამსახურის 2020 წლის 23 ივნისის N 16676 ბრძანებით. ამავე ბრძანებით, საგადასახადო და საბაჟო მეთოდოლოგიის დეპარტამენტს დაევალა დამტკიცებული სტანდარტების შესაბამისად ხარისხის კონტროლის ღონისძიებების განხორციელება და შესაბამისი ანგარიშგების წარმოება. სტანდარტის თითოეული პუნქტი წარმოადგენს ხარისხის დონის შეფასების ნიშნულებს, რომელთა გამოყენებით ხდება შემთხვევითობის პრინციპით შერჩეული დასრულებული საგადასახადო შემოწმებების ხარისხობრივი შემოწმება. ასეთი შემოწმების მთავარი მიზანია უზრუნველყოს კანონშესაბამისობის ღონისძიების პროცესში არსებული საერთო და სისტემური პრობლემების იდენტიფიცირება.

**ამოცანა 2: მომსახურების ხარისხისა და ხელმისაწვდომობის გაზრდა პროცედურების გამარტივების გზით**

**პასუხისმგებელი უწყება: შემოსავლების სამსახური**

სამოქმედო გეგმით გათვალისწინებულია მომსახურების ხარისხისა და ხელმისაწვდომობის გაზრდა, რისთვისაც წარმატებით განხორციელდა დღგ-ის ავტომატურ რეჟიმში დაბრუნების პროგრამის დანერგვა და მიმდინარეობს საგარეო-ეკონომიკური საქმიანობის ეროვნული სასაქონლო ნომენკლატურის (სეს ესნ) კოდით საქონლის ძიების და ნებართვების/სერტიფიკატების გაცემის ერთიანი ელექტრონული სისტემის დანერგვა.

ამოცანით განსაზღვრულია **ორი აქტივობა:**

* ზედმეტად გადახდილი დამატებული ღირებულების გადასახადის თანხის ავტომატურ რეჟიმში დაბრუნების პროცესის უზრუნველყოფა
* საგარეო-ეკონომიკური საქმიანობის ეროვნული სასაქონლო ნომენკლატურის (სეს ესნ) კოდით საქონლის ძიების და ნებართვების/სერტიფიკატების გაცემის ერთიანი ელექტრონული სისტემის დანერგვა

პირველი აქტივობა განხორციელდა, ხოლო მეორე ნაწილობრივ შესრულდა.

* **ძირითადი მიღწევები:**

2019 წელს შემუშავდა და დამტკიცდა **საგადასახადო რისკების მართვის მეთოდოლოგია** და რისკის მართვა ხორციელდება აღნიშნული მეთოდოლოგიის შესაბამისად. შეიქმნა დღგ-ის ავტომატური დაბრუნების რისკების რეგისტრაციისა და დღგ-ის ავტომატურ დაბრუნებაზე უარის თქმის, დღგ-ის ავტომატური დაბრუნების პროცესების აღრიცხვის პროგრამული, გადამხდელის უკან დაბრუნების ბარათის მოდულები. დღგ-ის ავტომატური დაბრუნების პროგრამის საშუალებით, წარდგენილი დეკლარაციებიდან გადასახადის გადამხდელთა 91%-ს შესაძლებლობა მიეცა დღგ-ის ზედმეტობა ავტომატურად დაებრუნებინა.

## პრიორიტეტი IX. კერძო სექტორი

პრიორიტეტის ფარგლებში გათვალისწინებულია 3 ამოცანა, 10 აქტივობა და 15 აქტივობის ინდიკატორი. პრიორიტეტი მოიცავს შემდეგ ამოცანებს:

* **ანტიკონკურენტული რისკების იდიენტიფიცირების მექანიზმების დახვეწა ცნობიერების ამაღლების მეშვეობით**
* **ბიზნესომბუდსმენის აპარატის როლის გაზრდა ბიზნესის კეთილსინდისიერების რისკების შემცირების კუთხით**
* **სახელმწიფო წილობრივი მონაწილეობით დაფუძნებული საწარმოების მართვის მექანიზმების გაუმჯობესება**

**ამოცანა 9.1: ანტიკონკურენტული რისკების იდენტიფიცირების მექანიზმების დახვეწა ცნობიერების ამაღლების მეშვეობით**

პასუხისმგებელი უწყებება: სსიპ - კონკურენციის სააგენტო

ამოცანა მიზნად ისახავს საჯარო და კერძო სექტორისათვის კონკურენციის სამართლის შესახებ ცნობიერების ამაღლებას.

ამოცანის ფარგლებში გათვალისწინებულია **ოთხი აქტივობა:**

* სასწავლო მოდულის "კონკურენციის სამართლის საფუძვლები ადმინისტრაციული ორგანოებისათვის" შემუშავება და დამტკიცება საჯარო სექტორის წარმომადგენლებისთვის
* საჯარო სექტორში დასაქმებული პირებისათვის შემუშავებული სასწავლო კურსის "კონკურენციის სამართლის საფუძვლები ადმინისტრაციული ორგანოებისათვის" განხორციელება
* სასწავლო კურსის შემუშავება კერძო სექტორის წარმომადგენლებისათვის, მათ შორის, კერძო სექტორში დასაქმებული, სახელმწიფო შესყიდვებთან დაკავშირებული შესაბამისი უფლებამოსილების მქონე პირებისათვის
* კერძო სექტორის წარმომადგენლებისათვის, მათ შორის, კერძო სექტორში დასაქმებული, სახელმწიფო შესყიდვებთან დაკავშირებული შესაბამისი უფლებამოსილების მქონე პირებისათვის შემუშავებული სასწავლო კურსის განხორციელება

განხორციელდა სამი აქტივობა, ხოლო არ დაწყებულა ერთი აქტივობა.[[28]](#footnote-28)

**ძირითადი მიღწევები:**

საანგარიშო პერიოდში, საჯარო სექტორისათვის, საქართველოს კონკურენციის სააგენტოსა და ფინანსთა სამინისტროს აკადემიის მიერ ერთობლივად შემუშავდა სასწავლო **კურსი „კონკურენციის სამართლის საფუძვლები ადმინისტრაციული ორგანოებისათვის**". სასწავლო მოდულის საფუძველზე 2019 წლის განმავლობაში ჩატარდა 26 სემინარი საქართველოს 11 რეგიონში და მასში მონაწილეობა მიიღო საჯარო სექტორში (ძირითადად, ადგილობრივი თვითმმართველობის ორგანოებში) დასაქმებულმა 800-მდე პირმა.

საანგარიშო პერიოდში შემუშავდა სასწავლო კურსი - „კონკურენციის კანონმდებლობის ძირითადი მოთხოვნები; სახელმწიფო შესყიდვების პროცესში კონკურენციის დარღვევის შემთხვევები". COVID-19 პანდემიისაგან გამოწვეული ვითარების გამო კურსის დაგეგმილი სახით განხორციელება დაგვიანდა.

**ამოცანა 9.2: ბიზნესომბუდსმენის აპარატის როლის გაზრდა ბიზნესის კეთილსინდისიერების რისკების შემცირების კუთხით**

პასუხისმგებელი უწყებება: **საქართველოს ბიზნესომბუდსმენის აპარატი**

ამოცანა მიზნად ისახავს კეთილსინდისიერების ამაღლებას და კორუფციის რისკების შემცირებას კერძო სექტორში.

ამოცანის ფარგლებში გათვალისწინებულია **ორი აქტივობა:**

* ბიზნესის წარმომადგენლებისთვის საინფორმაციო საკონსულტაციო მექანიზმის დანერგვა
* საქართველოს ბიზნესომბუდსმენის აპარატის ხელმძღვანელობით TV პროგრამის შექმნა ბიზნესისთვის ცნობიერების ამაღლების და მათთვის მწვავე საკითხების განხილვის მიზნით

პირველი აქტივობა შესრულდა ნაწილობრივ[[29]](#footnote-29), ხოლო მეორე განხორციელდა სრულად.

* **ძირითადი მიღწევები:**

საანგარიშო პერიოდში ბიზნესომბუდსმენის აპარატმა უზრუნველყო **ბიზნესებისთვის საკონსულტაციო ხაზის შექმნა**. აპარატში განისაზღვრა თანამშრომლები, რომლებიც პასუხისმგებლები არიან ბიზნესისთვის მუდმივი კონსულტაციის გაწევაზე. კონსულტაციები გაიცემა ნებისმიერ უფლების დარღვევის ფაქტზე, მათ შორის კორუფციის შემთხვევებზე.

საქართველოს სხვადასხვა რეგიონში (სამეგრელო, იმერეთი, მცხეთა-მთიანეთი, კახეთი, აჭარა) ჩატარდა ბიზნესის წარმომადგენლებთან **საკონსულტაციო შეხვედრები,** სადაც განხილული იქნა კორონავირუსის პანდემიის ფონზე, ეკონომიკური საქმიანობის მდგრადი აღდგენა და ვირუსის გავრცელების პრევენციის მიზნით შემუშავებული რეგულაციები.

გაფორმდა მემორანდუმი საქართველოს ბიზნესომბუდსმენის აპარატს, საქართველოს პირველ არხსა და შპს „ბიზნეს მედია კორპორეიშენს“ შორის. **მემორანდუმი ითვალისწინებს საქართველოს პირველი არხის გადაცემა „ბიზნესპარტნიორში“ ბიზნესისთვის აქტუალური და პრობლემური საკითხების გაშუქების პროცესში ბიზნესომბუდსმენის აპარატის ჩართულობას**. საანგარიშო პერიოდში საქართველოს ბიზნესომბუდსმენი აქტიურად სტუმრობდა აღნიშნულ გადაცემაში და ჩართული იყო ბიზნესისთვის აქტუალური პრობლემების განხილვაში.

**ამოცანა 9.3: სახელმწიფო წილობრივი მონაწილეობით დაფუძნებული საწარმოების მართვის მექანიზმების გაუმჯობესება**

პასუხისმგებელი უწყებება: **სახელმწიფო ქონების ეროვნული სააგენტო**

ამოცანა მიზნად ისახავს სახელმწიფოს წილობრივი მონაწილეობით არსებულ საწარმოებში მართვის სისტემის დახვეწასა და საწარმოების საქმიანობის გამჭვირვალობის უზრუნველყოფას.

ამოცანის ფარგლებში გათვალისწინებულია **ოთხი აქტივობა:**

* ინვენტარიზაციის შესახებ ბრძანების გამოცემა, საქართველოს რესპუბლიკის ფინანსთა სამინისტროს კოლეგიის 1995 წლის 1 აგვისტოს №12-03 დადგენილებით დამტკიცებული, „ძირითადი საშუალებების, სასაქონლო-მატერიალურ ფასეულობათა, ფულადი საშუალებებისა და ანგარიშსწორებათა ინვენტარიზაციის ჩატარების წესის შესახებ“ დებულების შესაბამისად
* შედარების უწყისების, ინვენტარიზაციის შედეგების ამსახველი ოქმების, სრულად ამორტიზებული, ხმარებისათვის უვარგისი გრძელვადიანი აქტივების აღწერის, გამოსაყენებლად უვარგისი, ჩამოსაწერი მატერიალურ-სასაქონლო ფასეულობათა აღწერისა და საწარმოთა დებიტორებისა და კრედიტორების შესახებ ინფორმაციის წარმოდგენა
* ინვენტარიზაციის შედეგებიდან გამომდინარე, ფინანსური ანგარიშგების საერთაშორისო სტანდარტების (IFRS) მოთხოვნათა შესაბამისად, ყველა გრძელვადიანი აქტივის გადაფასებისა და დებიტორულ-კრედიტორული დავალიანებების კლასიფიკაციის შესახებ აუდიტორული დასკვნის მომზადების უზრუნველყოფა საწარმოთა მიერ
* ინვენტარიზაციის შედეგების ასახვა წინასწარ და დაზუსტებულ (კანონით განსაზღვრულ შემთხვევებში აუდირებულ) ანგარიშგებებში

 ერთი აქტივობა სრულად შესრულდა, ხოლო სამი აქტივობა განხორციელდა ნაწილობრივ:[[30]](#footnote-30)

* **ძირითადი მიღწევები:**

ქონების ეროვნულმა სააგენტომ 2019 წლის აგვისტოში გამოსცა N1/1-3337 ბრძანება, რომელიც ეხება სახელმწიფოს 100%-იანი (სს-ს შემთხვევაში 75%-ზე მეტი) წილობრივი მონაწილეობით მოქმედ საწარმოებში ქონების, მოთხოვნებისა და ვალდებულებების ინვენტარიზაციის ჩატარებას. საანგარიშო პერიოდში 38 საწარმოდან ანგარიშები წარადგინა 34-მა საწარმომ.

სახელმწიფოს 50%-ზე მეტი წილობრივი მონაწილოებით დაფუძნებულ საწარმოებში ფინანსური ანგარიშგების საერთაშორისო სტანდარტების (IFRS) მოთხოვნათა შესაბამისად აუდიტორული დასკვნები მომზადდა 19 საწარმოს მიერ 38 საწარმოდან და წარედგინა ქონების მართვის სააგენტოს.

## პრიორიტეტი X. ჯანდაცვისა და სოციალური სექტორი

პრიორიტეტის ფარგლებში გათვალისწინებულია 2 ამოცანა, 3 აქტივობა და 6 აქტივობის ინდიკატორი. პრიორიტეტი მოიცავს შემდეგ ამოცანებს:

* **საყოველთაო ჯანმრთელობის დაცვის სახელმწიფო პროგრამის ეფექტიანობისა და გამჭვირვალობის გაზრდა;**
* **სათემო ორგანიზაციებში მცხოვრები ხანდაზმულებისა და შშმ პირებისთვის სოციალური სერვისების ხარისხის გაუმჯობესება მომსახურების სტანდარტებისა და მონიტორინგის მექანიზმის დახვეწის გზით.**

**ამოცანა 10.1: საყოველთაო ჯანმრთელობის დაცვის სახელმწიფო პროგრამის ეფექტიანობისა და გამჭვირვალობის გაზრდა**

პასუხისმგებელი უწყება: საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტრო

სახელმწიფო პროგრამების ეფექტიანობის და გამჭირვალობის გასაზრდელად, სამოქმედო გეგმით გათვალისწინებული იყო სამედიცინო მომსახურების შედეგზე ორიენტირებული ანაზღაურების - **დიაგნოზთან შეჭიდული ჯგუფების (DRG)** მოდელზე გადასვლა, რომლის მიხედვითაც **პაციენტის დიაგნოზი, ასაკი, ჰოსპიტალიზაციის ხანგრძლივობა და სხვა კრიტერიუმები განსაზღვრავს საავადმყოფოების დაფინანსების მოცულობას.** საწყის ეტაპზე ამოცანა მოიცავდა დიაგნოზთან შეჭიდული ჯგუფების (DRG) მეთოდის დანერგვის სტრატეგიული გეგმის შემუშავებას, გეგმის საფუძველზე DRG ლოგიკით სარგებლობის ლიცენზიისა და მისი პროგრამული უზრუნველყოფის შეძენას და საპილოტე სახით აღნიშნული მეთოდის დანერგვას სტაციონალურ დაწესებულებების 15%- ში.

ამოცანის ფარგლებში გათვალისწინებულია **ერთი აქტივობა:**

* სამედიცინო მომსახურების შედეგზე ორიენტირებული ანაზღაურების - დიაგნოზთან შეჭიდული ჯგუფების (DRG) მეთოდის დანერგვა.

აქტივობა შესრულდა ნაწილობრივ.[[31]](#footnote-31)

* **ძირითადი მიღწევები**

DRG მეთოდის დანერგვის მიზნით, საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინსიტროს მიერ შემუშავდა შიდა გეგმა. 2020 წლის მარტში სამინისტროსა და FCG Prodacapo Finland Oy ცენტრს შორის არსებული ხელშეკრულების ფარგლებში, განხორციელდა NordDRG-ის პროგრამული უზრუნველყოფის გადმოცემა და დასრულდა მისი ადაპტაციის პროცესი. ამასთანავე, დასრულდა პროგრამული უზრუნველყოფის არსებულ მონაცემთა ბაზებში ინტეგრაციის პროცესი. **3 მულტიპროფილურ სტაციონარულ დაწესებულებაში დაიწყო პროგრამული უზრუნველყოფის და ანაზღაურების DRG მეთოდის პილოტი, რაც წარმოადგენს დაწესებულებების 2%-ს.** მათ შორის საქართველოს მთავრობის 2019 წლის 31 დეკემბრის N674 დადგენილების საფუძველზე, 2020 წლიდან დაიწყო პილოტური პროექტი „შედეგზე დაფუძნებული დაფინანსება და ინტეგრირებული მკურნალობის მოდელი ტუბერკულოზის მართვის ამბულატორიულ დონეზე“.

ამასთანავე, უნდა აღინიშნოს, რომ საქართველოს მთავრობის 2019 წლის N520 და 2020 წლის N15 დადგენილებებით, მომზადდა ინტენსიური თერაპიის, კარდიოქირურგიის და კარდიოინტერვენციების ტარიფების სისტემა და პირველადი ჯანდაცვის დაწესებულებების სელექციის კრიტერიუმები.

**ამოცანა 10.2: სათემო ორგანიზაციებში მცხოვრები ხანდაზმულებისა და შშმ პირებისთვის სოციალური სერვისების ხარისხის გაუმჯობესება მომსახურების სტანდარტებისა და მონიტორინგის მექანიზმის დახვეწის გზით**

პასუხისმგებელი უწყება: საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტრო

სათემო ორგანიზაციებში მცხოვრები ხანდაზმულებისა და შშმ პირებისთვის სოციალური სერვისების ხარისხის გაუმჯობესების მიზნით ამოცანა ითვალისწინებს '"სადღეღამისო სპეციალიზებულ დაწესებულებებში შეზღუდული შესაძლებლობის მქონე პირთა და ხანდაზმულთა მომსახურების მინიმალური სტანდარტების დამტკიცების შესახებ" საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის ბრძანებაში შესაბამისი ცვლილებების შეტანას. ამოცანის ფარგლებში ასევე გათვალისწინებული იყო ცვლილებების საფუძველზე სათემო ორგანიზაციებში მომსახურების მომწოდებლეთა 70%-ში მონიტორინგის განხორციელებასა და მონიტორინგის შედეგად გამოვლენილი ხარვეზების გათვალისწინებით სოციალური დაცვის დეპარტამენტის პროგრამების მონიტორინგის სამმართველოს მიერ რეკომედაციების მომზადებას სამინისტროს მიერ.

ამოცანის ფარგლებში გათვალისწინებული იყო **ორი აქტივობა:**

* სადღეღამისო სპეციალიზებულ დაწესებულებებში შეზღუდული შესაძლებლობის მქონე პირთა და ხანდაზმულთა მომსახურების ახალი სტანდარტის დამტკიცება
* სადღეღამისო სპეციალიზებულ დაწესებულებებში შეზღუდული შესაძლებლობის მქონე პირთა და ხანდაზმულთა მომსახურების ხარისხზე მონიტორინგის განხორციელება და მიღებული შედეგების შემდგომი ანალიზის საფუძველზე რეკომენდაციების მომზადება

 პირველი აქტივობა შესრულდა სრულად, მეორე კი - ნაწილობრივ.[[32]](#footnote-32)

* **ძირითადი მიღწევები:**

,,სადღეღამისო სპეციალიზებულ დაწესებულებებში შეზღუდული შესაძლებლობის მქონე პირთა და ხანდაზმულთა მომსახურების მინიმალური სტანდარტებში“ საქართველოს შრომის, ჯანმრთელობისა და სოციალური დაცვის მინისტრის ბრძანებაში განხორციელდა ცვლილებები საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის ბრძანებით. 2019 წლის 24 მაისის N01-48 ბრძანებაში შეტანილი ცვლილებების საფუძველზე განისაზღვრა შეზღუდული შესაძლებლობების მქონე პირთა და ხანდაზმულთა მომსახურების ხარისხის მონიტორინგის ახალი სტანდარტები და მექანიზმები. სადღეღამისო სპეციალიზებულ დაწესებულებებში შეზღუდული შესაძლებლობების მქონე პირთა და ხანდაზმულთა მომსახურების ახალი სტანდარტით მონიტორინგი განხორციელდა 5 სადღეღამისო დაწესებულებაში, რაც წარმოადგენს დაწესებულებების სრული რაოდენობის 26%-ს. მომსახურების ხარისხის გაუმჯობესების მიზნით მიმწოდებლებს მიეცათ შესაბამისი რეკომენდაციები.

## პრიორიტეტი XI. პოლიტიკური კორუფცია

პრიორიტეტის ფარგლებში გათვალისწინებულია 1 ამოცანა, 2 აქტივობა და 2 აქტივობის ინდიკატორი. პრიორიტეტი მოიცავს შემდეგ ამოცანას:

* **კორუფციის პრევენციის ხელშეწყობა კანონმდებლობის დახვეწის გზით**

**ამოცანა 1: კორუფციის პრევენციის ხელშეწყობა კანონმდებლობის დახვეწის გზით**

პასუხისმგებელი უწყებები: საქართველოს სახელმწიფო აუდიტის სამსახური, საქართველოს იუსტიციის სამინისტრო

ამოცანა მიზნად ისახავს სამართლებრივი ბაზის ერთგვაროვნების უზრუნველყოფას საარჩევნო კანონმდებლობაში ცვლილებების განხორციელების გზით OECD-ACN-ისა და GRECO-ს მესამე რაუნდის[[33]](#footnote-33) შესრულების შეფასების ანგარიშის გათვალისწინებით.

ამოცანის ფარგლებში გათვალსიწინებულია **ორი აქტივობა:**

* საქართველოს საარჩევნო კოდექსისა და მოქალაქეთა პოლიტიკური გაერთიანებების შესახებ ორგანული კანონის ჰარმონიზაცია და სრულყოფა
* ყველა სახის ადმინისტრაციული რესურსის არასათანადო გამოყენების თავიდან აცილების მიზნით შესაბამისი კანონმდებლობის დახვეწა

პირველი აქტივობა განხორციელდა, ხოლო მეორე - მიმდინარეა.

* **ძირითადი მიღწევები:**

საარჩევნო კოდექსსა და მოქალაქეთა პოლიტიკური გაერთიანებების შესახებ საქართველოს ორგანულ კანონში გამოყენებული სანქციების ჰარმონიზაციის უზრუნველსაყოფად 2020 წლის 2 ივლისს განხორციელდა ცვლილებები გამოსაყენებელ სანქციებთან დაკავშირებით. შედეგად, OECD-ACN-ისა და GRECO-ს მესამე რაუნდის შესრულების შეფასების ანგარიშის გათვალისწინებით[[34]](#footnote-34), მეტად უზრუნველყოფილია სამართლებრივი ბაზის ერთგვაროვნება. ყველა სახის ადმინისტრაციული რესურსის არასათანადო გამოყენების თავიდან აცილების მიზნით მიმდინარეობს მუშაობა ცვლილებათა პროექტზე.

## პრიორიტეტი XII. თავდაცვის სექტორი

პრიორიტეტის ფარგლებში გათვალისწინებულია 3 ამოცანა, 5 აქტივობა და 13 აქტივობის შედეგის ინდიკატორი. პრიორიტეტი მოიცავს შემდეგ ამოცანებს:

* **ბიუჯეტის დაგეგმვისა და აღსრულების გაუმჯობესება**
* **თავდაცვის სისტემის პერსონალის ცნობიერების ამაღლება ანტიკორუფციული სწავლების გაძლიერების გზით**
* **თავდაცვის სფეროში შესყიდვების მიმართულებით კორუფციული რისკების შემცირება**

**ამოცანა 1: ბიუჯეტის დაგეგმვისა და აღსრულების გაუმჯობესება**

პასუხისმგებელი უწყება: საქართველოს თავდაცვის სამინისტრო

ამოცანის ფარგლებში სამოქმედო გეგმით განსაზღვრულია ბიუჯეტის დაგეგმვისა და აღსრულების გაუმჯობესება რესურსების მართვის ინსტიტუციონალიზაციის გზით, ასევე, თავდაცვის სამინისტროს ერთიანი ელექტრონული სისტემის შექმნა.

ამოცანის ფარგლებში გათვალისწინებულია **ორი აქტივობა:**

* რესურსების მართვის სისტემის ინსტიტუციონალიზაციის მიზნით მისი ფინანსური მართვისა და კონტროლის სისტემასთან შესაბამისობაში მოყვანა
* თავდაცვის სამინისტროს ერთიანი ელექტრონული სისტემის შექმნა

ორივე აქტივობა მეტწილად შესრულდა.

* **ძირითადი მიღწევები:**

შემუშავდა **თავდაცვის** პროგრამების სახელმძღვანელო დოკუმენტი, რომელიც წარმოადგენს საშუალო ვადიანი დაგეგმვის დოკუმენტს და მიზნად ისახავს ბიუჯეტის შემუშავების პროცესის მხარდაჭერას, პროგრამის ხელმძღვანელების, პროგრამის კოორდინატორებისა და ბიუჯეტის განმკარგავებისთვის პროგრამების შესამუშავებლად საჭირო რეკომენდაციებისა და მითითებების უზრუნველყოფით. ერთიანი ელექტრონული სისტემის ჩამოყალიბების მიზნით, შეიქმნა პროგრამული უზრუნველყოფა ადამიანური რესურსების მოდულის, ფინანსური მართვის კომპონენტის (payroll), სამინისტროს ქვედანაყოფების ორგანიზებისა და აღჭურვის ცხრილების ელექტრონული პროგრამის (TOE) გათვალისწინებით. ასევე, ერთიანი ელექტრონული სისტემის ლოჯისტიკური პროგრამის მარაგების მართვის ძირითადი მოდულის (კლასი VII) ტექნიკური დავალებისა და პროგრამული უზრუნველყოფის ქვემოდულის - მონაცემთა კატალოგების შემუშავება დასრულებულია. მიმდინარეობს პროგრამული უზრუნველყოფის შემუშავება და მონაცემების შეტანის პროცესი.

**ამოცანა 2: თავდაცვის სისტემის პერსონალის ცნობიერების ამაღლება ანტიკორუფციული სწავლების გაძლიერების გზით**

**პასუხისმგებელი უწყება:** საქართველოს თავდაცვის სამინისტრო

ამოცანით განსაზღვრულია კეთილსინდისიერების ამაღლებისა და კორუფციული რისკების შემცირების მიზნით შესაბამისი სწავლებების განხორციელება, ასევე, კორუფციული რისკების შეფასების მექანიზმების შემუშავება და დანერგვა.

ამოცანის ფარგლებში გათვალისწინებულია **ორი აქტივობა:**

* კეთილსინდისიერების ამაღლებისა და კორუფციული რისკების შემცირების შესახებ ტრენინგების ჩატარება
* კორუფციის რისკის შეფასების მექანიზმების შემუშავება და დანერგვა

 პირველი აქტივობა მეტწილად შესრულდა, ხოლო მეორე - ნაწილობრივ.

* **ძირითადი მიღწევები:**

გადასროლის წინა ანტიკორუფციული სწავლება ჩაუტარდა ცენტრალური აფრიკის რესპუბლიკაში, ევროკავშირის საწვრთნელ მისია EUTM RCA-ში მონაწილეობის მისაღებად მომზადებულ სამხედრო მოსამსახურეებს.

კეთილსინდისიერების ამაღლებისა და ანტიკორუფციული გარემოს მონიტორინგის საბჭოს მუშაობისათვის საჭირო ღონისძიებები და მექანიზმები განხორციელებულია, მაგრამ კორონავირუსით გამოწვეული პანდემიის გამო, შეყოვნდა რისკების შეფასების მექანიზმების შემუშავება. გარდა ამისა, თაღლითობისა და კორუფციული რისკების თვითშეფასების პროცესი ნატო-ს ელემენტების გათვალისწინებით არ განხორციელებულა.

**ამოცანა 3: თავდაცვის სფეროში შესყიდვების მიმართულებით კორუფციული რისკების შემცირება**

**პასუხისმგებელი უწყება:** საქართველოს თავდაცვის სამინისტრო

ამოცანა მიზნად ისახავს თავდაცვის სფეროში შესყიდვების დაგეგმვისა და ადმინისტრირების გაუმჯობესებას, რაშიც უდიდეს როლს თამაშობს შესყიდვების შესახებ კანონმდებლობის ნატოსა და ევროკავშირის სტანდარტებთან ჰარმონიზაცია და შესაბამისი საკანონმდებლო ბაზის პროექტის შემუშავება.

ამოცანის ფარგლებში გათვალისწინებულია **ერთი აქტივობა:**

* შესყიდვების დაგეგმვისა და ადმინისტრირების გაუმჯობესება.

აქტივობა მეტწილად განხორციელდა.

* **ძირითადი მიღწევები:**

თავდაცვის სფეროში შესყიდვების დაგეგმვისა და ადმინისტრირების გაუმჯობესების მიზნით, ნატოს წევრი ქვეყნების გამოცდილების გათვალისწინებით თავდაცვისა და უსაფრთხოების სფეროს შესყიდვების განმსაზღვრელი ქვეთავი შემუშავდა და ინტეგრირდა საჯარო შესყიდვების კანონპროექტში.

გრიფით "საიდუმლო" საქონლისა და მომსახურების შესყიდვების რაოდენობის შემცირებასთან დაკავშირებით უწყების მიერ წარმოდგენილი ინფორმაციის საფუძველზე პროგრესი არ იკვეთება. ამასთან, სამინისტროს განმარტებით, 12.3.1 აქტივობის (შესყიდვების დაგეგმვისა და ადმინისტრირების გაუმჯობესება) შედეგის აღნიშნული ინდიკატორის შესრულება დამოკიდებულია შესყიდვების კანონმდებლობის ძალაში შესვლაზე, რაც ჯერჯერობით არ განხორციელებულა.

## პრიორიტეტი XIII. სპორტის სფერო

პრიორიტეტის ფარგლებში გათვალისწინებულია ორი ამოცანა, სამი აქტივობა და სამი აქტივობის ინდიკატორი. პრიორიტეტი მოიცავს შემდეგ ამოცანებს:

* **სპორტული ორგანიზაციების გაძლიერება კორუფციისგან თავისუფალი სპორტული გარემოს უზრუნველყოფის მიზნით**
* **სპორტის სფეროში მანიპულაციებთან ბრძოლის მიზნით ევროსაბჭოს სტანდარტებთან შესაბამისი სახელმწიფო პოლიტიკის განვითარება**

**ამოცანა 13.1: სპორტული ორგანიზაციების გაძლიერება კორუფციისგან თავისუფალი სპორტული გარემოს უზრუნველყოფის მიზნით**

პასუხისმგებელი უწყება: საქართველოს განათლების, მეცნიერების, კულტურისა და სპორტის სამინისტრო

ამოცანის ფარგლებში სამოქმედო გეგმა მიზნად ისახავს საქართველოს განათლების, მეცნიერების, კულტურისა და სპორტის სამინისტროს მიერ აღიარებულ სპორტულ ორგანიზაციებში სპორტული **შეჯიბრებების მანიპულაციაზე პასუხისმგებელი სტრუქტურული ერთეულის ჩამოყალიბებას**.

ამოცანის ფარგლებში გათვალისწინებულია **ერთი აქტივობა:**

* საქართველოს განათლების, მეცნიერების, კულტურისა და სპორტის სამინისტროს მიერ აღიარებულ 5-მდე სპორტულ ორგანიზაციაში სპორტული შეჯიბრების მანიპულაციებზე პასუხისმგებელი პირის/სტრუქტურული ერთეულის დანერგვის უზრუნველყოფა

აღნიშნული აქტივობა შესრულდა ნაწილობრივ.[[35]](#footnote-35)

* **ძირითადი მიღწევები:**

კორუფციის პრევენციისა და სპორტულ ორგანიზაციებში კეთილსინდისიერების ამაღლების მიზნით, საწყის ეტაპზე, სამინისტროს მიერ აღიარებულ სპორტულ ორგანიზაციებთან **განხორციელდა კვლევა არსებული რეალობის შესწავლის და პოტენციური ჯგუფის შერჩევის მიზნით.** ევროსაბჭოსა და ევროკავშირის ერთობლივი პროგრამის - KCOSS+ (Keep Crime out of Sport)-ის ფარგლებში, ავსტრალიელი ექსპერტების მონაწილეობით კვლევა განხორციელდა 93 სპორტული ორგანიზაციიდან 12 ორგანიზაციაში. კვლევის შედეგად სპორტული ორგანიზაციიდან გამოიყო 5 სპორტული ორგანიზაცია სპორტული შეჯიბრებების მანიპულაციების შედარებით მაღალი რისკისა და ორგანიზაციის განვითარების კრიტერიუმებით. აღნიშნული ორგანიზაციებია**: საქართველოს ჭიდაობის ეროვნული ფედერაცია, საქართველოს ხელბურთის ეროვნული ფედერაცია, საქართველოს რაგბის კავშირი, საქართველოს კალათბურთის ეროვნული ფედერაცია, საქართველოს ძიუდოს ეროვნული ფედერაცია.**

ამოცანით გათვალისწინებული სტრუქტურული ერთეულის ჩამოყალიბებისათვის ორგანიზაციული ან საკანონმდებლო ცვლილებები ჯერ არ განხორციელებულა.

**ამოცანა 13.2: სპორტის სფეროში მანიპულაციებთან ბრძოლის მიზნით ევროსაბჭოს სტანდარტებთან შესაბამისი სახელმწიფო პოლიტიკის განვითარება**

პასუხისმგებელი უწყებები: საქართველოს განათლების, მეცნიერების, კულტურისა და სპორტის სამინისტრო

ამოცანა განსაზღვრავს „სპორტული შეჯიბრებების მანიპულაციების შესახებ" ევროპის საბჭოს კონვენციის რატიფიკაციის ინიციირების. კონვენციის მიზანია სპორტული შეჯიბრებების მანიპულაციის წინააღმდეგ ბრძოლა, სპორტული ერთიანობისა და ეთიკის ნორმების დაცვა, სპორტულ შეჯიბრებზე ეროვნული და ტრანსნაციონალური მანიპულაციის შემთხვევების აღკვეთა და შესაბამისი სანქციების გამოყენება.

ამოცანის ფარგლებში გათვალისწინებულია **ორი აქტივობა :**

* „სპორტული შეჯიბრებების მანიპულაციების შესახებ" ევროპის საბჭოს კონვენციის რატიფიკაციის საკითხის ინიციირება
* „სპორტული შეჯიბრებების მანიპულაციების შესახებ" ევროპის საბჭოს კონვენციის რატიფიკაციის მიზნით საკანონმდებლო ცვლილებების მთავრობისთვის წარდგენა

ამოცანის ფარგლებში გათვალისწინებული აქტივობები შესრულდა ნაწილობრივ და ამ ეტაპისათვის შეჩერებულია.

* **ძირითადი მიღწევები:**

სპორტის მთლიანობის დაცვის უწყებათაშორისი კომისიის მიერ მიღებულია **დადებითი გადაწყვეტილება „სპორტული შეჯიბრებების მანიპულაციების შესახებ" ევროპის საბჭოს კონვენციის რატიფიკაციის თაობაზე.** კონვენციის რატიფიკაციის შედეგად სპორტულ ორგანიზაციებში დაინერგება სპორტული შეჯიბრებების მანიპულაციის წინააღმდეგ ბრძოლისა და სპორტული ეთიკის ნორმების დაცვის ერთიანი ევროპული და საერთაშორისო ნორმები.

რატიფიკაციის განხორციელებისათვის დაიწყო ცვლილებების შემუშავება შესაბამის ნორმატიული აქტებში. შემუშავებულია ცვლილებები სისხლის სამართლის კოდექსის 203-ე მუხლში და ახალი კანონის პროექტში „ფიზიკური აღზრდისა და სპორტის შესახებ".

ეპიდემიოლოგიური მდგომარეობის გამო, რატიფიკაციისათვის შემდგომი პროცესი შეჩერდა.

## პრიორიტეტი XIV. ინფრასტრუქტურული პროექტები

პრიორიტეტის ფარგლებში გათვალისწინებულია 1 ამოცანა, 3 აქტივობა და 4 აქტივობის ინდიკატორი. პრიორიტეტი მოიცავს შემდეგ ამოცანას:

* **ინფრასტრუქტურული პროექტების განხორციელების გამჭვირვალობისა და საზოგადოების ინფორმირებულობის გაზრდა ელექტრონული სერვისების განვითარების გზით**

**ამოცანა 1: ინფრასტრუქტურული პროექტების განხორციელების გამჭვირვალობისა და საზოგადოების ინფორმირებულობის გაზრდა ელექტრონული სერვისების განვითარების გზით**

პასუხისმგებელი უწყება: რეგიონული განვითარებისა და ინფრასტრუქტურის სამინისტრო

ამოცანა მიზნად ისახავს საზოგადოების ინფრომირებულობის გაზრდას ინფრასტრუქტურული პროექტების შესახებ. აღნიშნული მიზნით რეგიონული განვითარებისა და ინფრასტრუქტურის სამინისტროს მიერ გათვალისწინებულია ახალი ელექტრონული სერვისების დანერგვა, შესაბამისი საინფორმაციო ბაზების მომზადება და ინფორმაციის საჯაროდ გამოქვეყნება.

ამოცანის ფარგლებში გათვალისწინებულია **სამი აქტივობა:**

* 17 ელექტრონული სერვისის დანერგვა საქართველოს მუნიციპალიტეტებში, გამჭვირვალობის და მუნიციპალიტეტების მუშაობის ეფექტურობის გაზრდის მიზნით (პროგრამის განხორციელება გულისხმობს ნაწილი სერვისების ინტერაქტიულ რუკაზე ასახვას, მაგ. გეოსივრცითი მონაცემების მართვის სისტემის არსებობა მუნიციპალიტეტების დონეზე)
* დაგეგმილი, მიმდინარე და დასრულებული ინფრასტრუქტურული პროექტების შესახებ ინფორმაციის განთავსება სამინისტროს განახლებულ ვებპლატფორმაზე - build.gov.ge, რომელიც მოიცავს პროექტების შერჩევის, დაფინანსების, მათი განმახოციელებლების და ა. შ. შესახებ ინფორმაციას და რომელიც საზოგადოების მიერ პროექტების განხორცილების პროცესის მონიტორინგის საშუალებას იძლევა
* სტიქიის სალიკვიდაციო სამუშაოების განხორციელების შესახებ საინფორმაციო ბაზის მომზადება, მიმდინარე/დასრულებულ სამუშაოებზე და ამ ბაზის საჯაროდ გამოქვეყნება

პირველი და მესამე აქტივობები განხორციელდა, ხოლო მეორე - მიმდინარეა.

* **ძირითადი მიღწევები:**

რეგიონული განვითარებისა და ინფრასტრუქტურის სამინისტრომ შეიმუშავა **2019-2021 წლების სამუშაო გეგმა**, რომლის მიხედვით მუნიციპალური სერვისების განვითარების სააგენტომ (MSDA) უზრუნველყო მუნიციპალიტეტებში ელექტრონული სერვისების დანერგვისა და განვითარების მიზნით შესაბამისი რეფორმის ჩატარება. მუნიციპალიტეტებში ელექტრონული სერვისების დანერგვა-განვითარების მიზანია **ელექტრონული მმართველობის ერთიანი სტანდარტის შექმნა.** რეფორმის ფარგლებში შეიქმნა ერთიანი პლატფორმა რომელიც სამ ძირითად სისტემას აერთიანებს: მუნიციპალიტეტის თანამშრომლის სამუშაო პანელი - ინფორმაციული ნაკადების ერთიანი დამუშავების სისტემა; მოქალაქის მუნიციპალური კაბინეტი - ონლაინ სერვისების სისტემა; ინტერაქტიული რუკა - გეოსივრცითი მონაცემების მართვის სისტემა. ასევე, 2019 წლის აგვისტოდან დაიწყო ელექტრონული სერვისის დანერგვის პროცესის განხორციელება და სისტემაში სატესტო გარემოში მომხმარებელთა რეგისტრაცია. აქტივობის შეფასების დროს სისტემის სატესტო გარემოში რეგისტრირებული მომხმარებელთა რაოდენობა პროექტით გათვალისწინებულ მუნიციპალიტეტებში 4000-ზე მეტია.

რეგიონული განვითარებისა და ინფრასტრუქტურის სამინისტროს მიერ მომზადებულია ანგარიში, რომელიც განთავსდა სამინისტროსა და საქართველოს საავტომობილო გზების დეპარტამენტის ვებ-გვერდებზე. დოკუმენტში ასახულია ინფორმაცია რეგიონების მიხედვით 2018-2019 წლებში განხორციელებული/მიმდინარე სტიქიის ლიკვიდაციისა და პრევენციის სამუშაოების ღონისძიებების შესახებ.

დასრულდა “Build.gov.ge“ ვებ-პლატფორმის რეორგანიზაცია. კერძოდ, პლატფორმას დაემატა პროექტების მართვის მოდული. ამჟამად ვებ-პლატფორმა მუშაობს სატესტო რეჟიმში და მიმდინარეობს სისტემის ავტორიზებულ პირთა ტრენინგი. პლატფორმაზე განთავსდება ინფორმაცია სამინისტროს მიერ დაგეგმილი, მიმდინარე და დასრულებული ინფრასტრუქტურული პროექტების შესახებ.

## პრიორიტეტი XV. მარეგულირებელი ორგანოები

პრიორიტეტის ფარგლებში გათვალისწინებულია 3 ამოცანა, 6 აქტივობა და 9 აქტივობის შედეგის ინდიკატორი. პრიორიტეტი მოიცავს შემდეგ ამოცანებს:

* **თანამშრომელთა შეფასების სისტემის ობიექტურობისა და გამჭვირვალობის უზრუნველყოფა**
* **საქართველოს კომუნიკაციების ეროვნული კომისიისა და მასთან არსებული კომუნიკაციების ომბუდსმენის სამსახურების საქმიანობის შესახებ ცნობიერების ამაღლება**
* **მომხმარებელთა ინტერესების საზოგადოებრივი დამცველის (ენერგოომბუდსმენი) სამსახურის გაძლიერება საკანონმდებლო ცვლილებების განხორციელებისა და უწყების საქმიანობის გამჭვირვალობის გაზრდის გზით**

**ამოცანა 1: თანამშრომელთა შეფასების სისტემის ობიექტურობისა და გამჭვირვალობის უზრუნველყოფა**

პასუხისმგებელი უწყება: საქართველოს კომუნიკაციების ეროვნული კომისია

ამოცანის ფარგლებში სამოქმედო გეგმით გათვალისწინებულია კომისიის თანამშრომელთა შეფასების სისტემის დანერგვა პერფორმანსის ძირითადი ინდიკატორების (KPI) მეშვეობით, რაც უზრუნველყოფს შეფასების ობიექტურობისა და გამჭვირვალობის გაზრდას.

ამოცანის ფარგლებში გათვალისწინებულია **ერთი აქტივობა:**

* თანამშრომელთა შეფასების სისტემის დანერგვა პერფორმანსის ძირითადი ინდიკატორების(KPI) მეშვეობით.

აღნიშნული აქტივობა ნაწილობრივ შესრულდა.

* **ძირითადი მიღწევები:**

2019 წელს კომუნიკაციების ეროვნულ კომისიაში დაინერგა შესრულებული სამუშაოს შეფასების სისტემა. შეფასების სისტემაში ჩართულია კომისიის ყველა დასაქმებული გარდა: კომისიის წევრებისა (პარლამენტის მიერ არჩეული), მომხმარებელთა ინტერესების საზოგადოებრივი დამცველის და თანაშემწეების (სულ 5 ადამიანი); თანამშრომლების, რომლებსაც შეჩერებული აქვთ შრომითი ურთიერთობები (დეკრეტი, ბიულეტინი); არასაშტატო კონტრაქტით დაქირავებული ადამიანების, მოკლევადიანი სამუშაოს შესრულების მიზნით და ახალი თანამშრომლების, რომლებსაც ჯერ არ გასვლიათ გამოსაცდელი ვადა; მრჩეველთა საბჭოს თანამშრომლების. შეფასების სისტემის საფუძველზე, კომუნიკაციების კომისია უზრუნველყოფს თანამშრომელთა მოტივაციის ამაღლების ხელშეწყობას, დასაბუთებული საკადრო გადაწყვეტილებების მიღებას თუ სხვა შრომით-სამართლებრივი შედეგების წარმოშობის წინაპირობების დადგენას.

**ამოცანა 2: საქართველოს კომუნიკაციების ეროვნული კომისიისა და მასთან არსებული კომუნიკაციების ომბუდსმენის სამსახურების საქმიანობის შესახებ ცნობიერების ამაღლება**

**პასუხისმგებელი უწყება:** საქართველოს კომუნიკაციების ეროვნული კომისია კომუნიკაციების ომბუდსმენთან თანამშრომლობით

ამოცანა მიზნად ისახავს ეროვნული კომისიისა და მასთან არსებული კომუნიკაციების ომბუდსმენის სამსახურების საქმიანობის შესახებ ცნობიერების ამაღლებას საჯარო ინფორმაციის, ასევე, აქტუალურ საკითხებზე სტატიების გამოქვეყნებისა და შემეცნებითი პროექტის განხორციელების გზით.

ამოცანის ფარგლებში გათვალისწინებულია **ორი აქტივობა:**

* საჯარო ინფორმაციის, ასევე აქტუალურ თემებზე საინფორმაციო სტატიების დამუშავება დარგის შესაბამის სპეციალისტებთან თანამშრომლობით და მათი გამოქვეყნება
* პროექტის „იცნობდე შენს უფლებებს კომუნიკაციებში“ განხორციელება

პირველი აქტივობა ნაწილობრივ შესრულდა, ხოლო მეორე სრულად განხორციელდა.

* **ძირითადი მიღწევები:**

პროექტის - „იცნობდე შენს უფლებებს კომუნიკაციებში“ - ფარგლებში კომუნიკაციების ომბუდსმენის სამსახურის მიერ გაიმართა შეხვედრები მოსახლეობასთან 12 მუნიციპალიტეტში: შუახევის, ხულოს, ბოლნისის, მცხეთის, რუსთავის, მცხეთის, ხაშურის, კასპის, ქარელის, დუშეთის, თიანეთის, ყაზბეგის მუნიციპალიტეტებში. აღნიშნული პროექტის ფარგლებში შეხვედრა გაიმართა: სოფელ წეროვანში, სოფელ მუხრანში და კასპის მუნიციპალიტეტის სოფელ გუდალეთში, ასევე სხვადასხვა უნივერსიტეტებში, კერძოდ: გორის სასწავლო უნივერსიტეტში, საქართველოს ტექნიკურ უნივერისტეტში და საქართველოს ეროვნულ უნივერსიტეტში.

**ამოცანა 3: მომხმარებელთა ინტერესების საზოგადოებრივი დამცველის (ენერგოომბუდსმენი) სამსახურის გაძლიერება საკანონმდებლო ცვლილებების განხორციელებისა და უწყების საქმიანობის გამჭვირვალობის გაზრდის გზით**

**პასუხისმგებელი უწყება: ენერგოომბუდსმენი**

ამოცანა მიზნად ისახავს საკანონმდებლო ცვლილებების განხორციელებას, რომლის მეშვეობითაც ენერგოომბუდსმენის სამსახურს დაგეგმილი აქვს ბიუჯეტის დამოუკიდებლობისა და ადამიანური რესურსების მართვის სისტემის განვითარების უზრუნველყოფა.

ამოცანის ფარგლებში გათვალისწინებულია **სამი აქტივობა:**

* ენერგოომბუდსმენის სამსახურის ბიუჯეტის დამოუკიდებლობის უზრუნველყოფის მიზნით საკანონმდებლო ცვლილებების მომზადება
* ენერგოომბუდსმენის სამსახურის ადამიანური რესურსების მართვის სისტემის განვითარების მიზნით საკანონმდებლო ცვლილებების მომზადება
* პროექტის „მოძრავი ოფისი“ განხორციელება

პირველი და მეორე აქტივობა ნაწილობრივ შესრულდა, ხოლო მესამე განხორციელდა.

* **ძირითადი მიღწევები:**

პროექტი „მოძრავი ოფისი“ 2019 წელს წარმატებით განხორციელდა საქართველოს 10-მდე რეგიონში პროექტის ფარგლებში მომხმარებელთა ცნობიერების ამაღლების მიზნით, მოსახლეობას წარედგინა ინფორმაცია მათი უფლება-მოვალეობებისა და ენერგოომბუდსმენის სამსახურის ფუნქციების შესახებ. მიუხედავად, იმისა, რომ აქტივობა სრულად შესრულდა, პროექტის განხორციელება კვლავაც გრძელდება და პროექტი „მოძრავი ოფისი“ 2020 წელსაც ჩატარდა რამდენიმე მუნიციპალიტეტში.

## პრიორიტეტი XVI. მუნიციპალიტეტები

პრიორიტეტის ფარგლებში გათვალისწინებულია 5 ამოცანა, 9 აქტივობა და 18 აქტივობის შედეგის ინდიკატორი. პრიორიტეტი მოიცავს შემდეგ ამოცანებს:

* **მუნიციპალიტეტებში ელექტრონული სერვისების ხელმისაწვდომობის გაუმჯობესების მიზნით, მუნიციპალიტეტებში ელექტრონული სერვისების ეტაპობრივი განვითარება**
* **მუნიციპალური სერვისების შესახებ მოსახლეობის ცნობიერების ამაღლება**
* **მუნიციპალიტეტის საქმიანობაში მოქალაქეთა ჩართულობის გაზრდა**
* **უფლებამოსილ სამსახურებში კორუფციის პრევენციის ხელშეწყობა**
* **მუნიციპალიტეტში კეთილსინდისიერების და გამჭვირვალობის განმტკიცება და კორუფციასთან ბრძოლის საკითხებზე ინტერ- მუნიციპალური თანამშრომლობის განვითარება**

**ამოცანა 1: მუნიციპალიტეტებში ელექტრონული სერვისების ხელმისაწვდომობის გაუმჯობესების მიზნით, მუნიციპალიტეტებში ელექტრონული სერვისების ეტაპობრივი განვითარება**

პასუხისმგებელი უწყება: ა(ა)იპ - მუნიციპალური სერვისების განვითარების სააგენტო; ქ. ქუთაისის მუნიციპალიტეტის მერია

ამოცანა მიზნად ისახავს მუნიციპალიტეტებში დასანერგი ელექტრონული სერვისების გაუმჯობესების მიზნით სიტუაციური ანალიზის განხორციელებასა და საჭირო ღონისძიებების დაგეგმვას.

ამოცანის ფარგლებში გათვალისწინებულია **ორი აქტივობა:**

* მუნიციპალიტეტებში დასანერგი ელექტრონული სერვისების ანალიზი
* მუნიციპალური მოსაკრებლების ელექტრონული სისტემის შემუშავება

პირველი აქტივობა განხორციელდა, ხოლო მეორე შეჩერებულია.

* **ძირითადი მიღწევები:**

ელექტრონული სერვისების დანერგვის მიზნით მუნიციპალური სერვისების განვითარების სააგენტომ გამართა შეხვედრები დაინტერესებულ მხარეთა მონაწილეობით, სადაც იდენტიფიცირდა დასანერგი ელ.სერვისების/მოდულების ჩამონათვალი (სულ 17 მოდული). 2019 წლის აგვისტოში კი შემუშავდა 2019-2021 წლების სამოქმედო გეგმა.

მუნიციპალური მოსაკრებლების ელექტრონული სისტემის შემუშავება შეჩერდა, რადგანაც 2019 წლის სექტემბრიდან საქართველოს რეგიონული განვითარებისა და ინფრასტრუქტურის სამინისტრომ დაიწყო ახალი პროექტი, რომელიც გულისხმობს 63 მუნიციპალიტეტში ერთიანი ელექტრონული სისტემების დანერგვას. შესაბამისად, ცალკე სისტემის განვითარებამ ქუთაისის მუნიციპალიტეტში დაკარგა აქტუალობა.

**ამოცანა 2: მუნიციპალიტეტის საქმიანობაში მოქალაქეთა ჩართულობის გაზრდა**

**პასუხისმგებელი უწყება:** ქ. ქუთაისის მუნიციპალიტეტის მერია; ანტიკორუფციული საბჭოს წევრი მუნიციპალიტეტები

ამოცანა მიზნად ისახავს მუნიციპალური სერვისების შესახებ ცნობიერების ამაღლებას შესაბამისი მობილური აპლიკაციის შექმნისა და შეხვედრების/პრეზენტაციების განხორციელების მეშვეობით.

ამოცანის ფარგლებში გათვალისწინებულია **ორი აქტივობა:**

* მუნიციპალური სერვისების შესახებ მობილური აპლიკაციის შემუშავება
* ადმინისტრაციულ ერთეულებში მუნიციპალური სერვისების შესახებ შეხვედრების/პრეზენტაციების გამართვა

პირველი აქტივობის განხორციელება შეჩერებულია, ხოლო მეორე აქტივობის განხორციელება არ დაწყებულა.

**ამოცანა 3: მუნიციპალიტეტის საქმიანობაში მოქალაქეთა ჩართულობის გაზრდა**

**პასუხისმგებელი უწყება: თელავის მუნიციპალიტეტის საკრებულო; ქ. ქუთაისის მუნიციპალიტეტის მერია**

აღნიშნული ამოცანა მიზნად ისახავს თელავის მუნიციპალიტეტში გამოკითხვის მექანიზმის დანერგვასა და მოქალაქეების მუნიციპალიტეტის საქმიანობაში ჩართვის მექანიზმების გაუმჯობესებას.

ამოცანის ფარგლებში გათვალისწინებულია **ორი აქტივობა:**

* თელავის მუნიციპალიტეტში გამოკითხვის მექანიზმის დანერგვა და ეფექტიანი ფუნქციონირების უზრუნველყოფა
* ქუთაისის მუნიციპალიტეტში მამხილებელთა ინსტიტუტის გაძლიერების მიზნით მხილების ელექტრონული მოდულის ინტეგრირება მუნიციპალიტეტის ვებგვერდზე

პირველი აქტივობა ნაწილობრივ შესრულდა, ხოლო მეორე განხორციელდა.

* **ძირითადი მიღწევები:**

ქუთაისის მერიამ მამხილებელთა ინსტიტუტის გაძლიერების მიზნით **მუნიციპალიტეტის ვებგვერდზე განათავსა მხილების ელექტრონული მექანიზმი,** რომელიც მოსახლეობას აძლევს საშუალებას დაინტერესების შემთხვევაში, მარტივად გადავიდეს მხილების შესაბამის ელექტრონულ პლატფორმაზე.

თელავის მუნიციპალიტეტში გამოკითხვის მექანიზმის დანერგვასთან დაკავშირებით, შეხვედრები გაიმართა მუნიციპალიტეტის 30 ადმინისტრაციულ ერთეულში, თითოეულ შეხვედრაზე ესწრებოდა 40-დან 100-მდე მოქალაქე. 2020 წლიდან აქტივობის განხორციელება შეფერხდა პანდემიის გამო.

**ამოცანა 4: უფლებამოსილ სამსახურებში კორუფციის პრევენციის ხელშეწყობა**

**პასუხისმგებელი უწყება:** ქ. თბილისის მუნიციპალიტეტის მერია

ამოცანა მიზნად ისახავს მერიის სამსახურებს შორის კოორდინაციის გაუმჯობესებას, გამჭვირვალობის გაზრდასა და კორუფციის პრევენციას.

ამოცანის ფარგლებში გათვალისწინებულია **ერთი აქტივობა:**

* კავშირგაბმულობის ხაზის (ქსელის) გაყვანა/მონტაჟის დროს სათანადო ნებართვის გაცემის შემდგომ მიმდინარე პროცესის მონიტორინგის მექანიზმის შემუშავება, დანერგვა და ეფექტიანი ფუნქციონირების უზრუნველყოფა, რომელიც მეტწილად შესრულდა.
* **ძირითადი მიღწევები:**

ქ. თბილისის მუნიციპალიტეტის მერიის სათანადო სტრუქტურულ ერთეულებს შორის (შიდა აუდიტისა და მონიტორინგის, მუნიციპალური ინსპექცია, კეთილმოწყობის საქალაქო სამსახური, თბილისის მუნიციპალიტეტის სსიპ-ქონების მართვის სააგენტო) შეიქმნა ინფორმაციის ელექტრონულად გაცვლის მექანიზმი, რომელიც უზრუნველყოფს თბილისის მერიის სამსახურებს შორის კოორდინაციის გაუმჯობესებას, გამჭვირვალობის გაზრდასა და, შესაბამისად, კორუფციის პრევენციას. მიღებულია განკარგულება „ქალაქ თბილისის მუნიციპალიტეტის მერიის შიდა აუდიტისა და მონიტორინგის საქალაქო სამსახურისთვის ქალაქ თბილისის მუნიციპალიტეტის ტერიტორიაზე ცალკეული ხაზობრივი ნაგებობების განთავსების ან/და სამუშაოების წარმოების თაობაზე თანხმობის გაცემისა და სამუშაოთა წარმოების პროცესში მონიტორინგისა და შემდგომი კონტროლის ღონისძიებების განხორციელებაზე უფლებამოსილების მინიჭებისა და შესაბამისი ინსტრუქციის დამტკიცების შესახებ“; მონიტორინგის განსახორციელებლად შერჩეულ ობიექტებში გამოვლინდა 300-ზე მეტი დარღვევა/ნაკლოვანება და შესაბამისი სამსახურების მიმართ გაცემულ იქნა მითითებები დარღვევა/ნაკლოვანებების აღმოფხვრის თაობაზე; კავშირგაბმულობის ხაზის (ქსელის) გაყვანა/მონტაჟის დროს სათანადო ნებართვის გაცემის შემდგომ მიმდინარე პროცესების 30%-ზე მეტზე განხორციელებულია მონიტორინგი.

**ამოცანა 5: მუნიციპალიტეტში კეთილსინდისიერების და გამჭვირვალობის განმტკიცება და კორუფციასთან ბრძოლის საკითხებზე ინტერ- მუნიციპალური თანამშრომლობის განვითარება**

**პასუხისმგებელი უწყება: ანტიკორუფციული საბჭოს წევრი მუნიციპალიტეტები**

აღნიშნული ამოცანა მიზნად ისახავს მუნიციპალიტეტებში გამჭვირვალობისა და კეთილსინდისიერების პრინციპების განმტკიცებას სტრატეგიული დოკუმენტების შემუშავებისა და ცნობიერების ამაღლების ხელშეწყობის მეშვეობით.

ამოცანის ფარგლებში გათვალისწინებულია **ორი აქტივობა:**

* მუნიციპალიტეტებში გამჭვირვალობისა და კეთილსინდისიერების ამაღლების სტრატეგიების და სამოქმედო გეგმების შემუშავება
* ინტერმუნიციპალური შეხვედრის გამართვა კორუფციასთან ბრძოლის საკითხებზე

პირველი აქტივობა მეტწილად შესრულდა, ხოლო მეორის განხორციელება არ დაწყებულა.

* **ძირითადი მიღწევები:**

განისაზღვრა ხუთი მუნიციპალიტეტი, რომლებიც **შეიმუშავებენ გამჭვირვალობის და კეთილსინდისიერების ამაღლების სტრატეგიებს და სამოქმედო გეგმებ**ს. ეს მუნიციპალიტეტებია: გორი, ზუგდიდი, თელავი, ლაგოდეხი და სენაკი. აღნიშნული ვალდებულების განხორცილების პროცესში მუნიციპალიტეტებს მხარდაჭერას უწევს USAID-ის პროექტი - დემოკრატიული მართველობის ინიციატივა საქართველოში (USAID GGI) და მისი კონტრაქტორი არასამთავრობო ორგანიზაცია - ინფორმაციის თავისუფლების განვითარების ინსტიტუტი (IDFI). **USAID GGI-ის ადგილობრივი ექსპერტების ჩართულობით გორის მუნიციპალიტეტში ჩატარდა გამჭვირვალობის და კეთილსინდისიერების სისტემების შეფასება (სიტუაციური ანალიზი), რის შედეგადაც მომზადდა სიტუაციური ანალიზის ანგარიში**.

ზემოხსენებულ ხუთივე მუნიციპალიტეტში, გამჭვირვალობის და კეთილსინდისიერების ამაღლების სტრატეგიებსა და სამოქმედო გეგმების შემუშავების მიზნით **ქალაქის მერების ბრძანებებით შეიქმნა სპეციალური სამუშაო ჯგუფები** (სენაკი - 2 აპრილი, 2020 მერის # 428 ბრძანება; ზუგდიდი -31 მარტი, 2020, მერის ბრძანება #818; თელავი - 20 მაისი, 2020 მერის # 571 ბრძანება ლაგოდეხი - 20 მაისი, 2020 მერის # 1271/ს ბრძანება; გორი - 9 ივლისი, 2020 მერის # 3974-ს ბრძანება).

2020 წლის მაისი-ივლისის პერიოდში IDFI-მ სენაკის, ზუგდიდის, თელავის, და ლაგოდეხის მუნიციპალიტეტებში გამჭვირვალობის და კეთილსინდისიერების სისტემების შეფასება განახორციელა (სიტუაციური ანალიზი) და **მოამზადა შესაბამისი ანგარიშები სადაც წარმოდგენილია მუნიციპალიტეტების ძლიერი და სუსტი მხარეები, მათ წინაშე მდგარი გამოწვევები და ვითარების გაუმჯობესების მიზნით რეკომენდაციები.**

სიტუაციური ანალიზის შედგები ინდივიდუალურ ფორმატში განხილულ იქნა ზუგდიდის (2 ივნისი, 2020), ლაგოდეხის (16 ივნისი, 2020), თელავის (17 ივნისი, 2020) და სენაკის (24 ივნისი, 2020), მუნიციპალიტეტებთან. ამ ეტაპზე მიმდინარეობს ზემოხსენებული მუნიციპალიტეტების გამჭვირვალობის და კეთილსინდისიერების ამაღლების სტრატეგებზე და სამოქმედო გეგმებზე მუშაობის პროცესი. [[36]](#footnote-36)

# გამოწვევები და რეკომენდაციები

* **გამოწვევები**
* **აქტივობათა დუბლირება**

მონიტორინგის პროცესში გამოიკვეთა, რომ რამდენიმე აქტივობასთან მიმართებით **პროგრესი შეფერხდა აქტივობების დუბლირების/გადაფარვის გამო** - ანტიკორუფციული სამოქმედო გეგმით გათვალისწინებული აქტივობა, განსაზღვრული იყო ასევე სხვა პოლიტიკის დოკუმენტით. ამის მაგალითია საქართველოს მთავრობის ადმინისტრაციის მიერ პოლიტიკის დოკუმენტების შემუშავების, მონიტორინგის, ანგარიშგების და შეფასების ერთიანი ელექტრონული სისტემის შექმნა, რომელიც თავის თავში მოიცავს ანტიკორუფციული საბჭოს პოლიტიკის დოკუმენტების ანალოგიური ციკლის ელექტრონული პლატფორმის დანერგვას. აქტივობები შინაარსობრივად ურთიერთმკვეთია, შესაბამისად, რესურსების დაზოგვის მიზნით, ანტიკორუფციული დოკუმენტების ელექტრონულად შემუშავების სისტემის საჭიროება უნდა განისაზღვროს პოლიტიკის დაგეგმვისა და კოორდინაციის ერთიანი ელექტრონულ სისტემის ამოქმედების შემდგომ.

* **აქტივობის განხორციელების ვადების დაცვა**

ერთ-ერთ გამოწვევას წარმოადგენს აქტივობების განხორციელების პროცესის დაგეგმვისა და მათი ანტიკორუფციული სამოქმედო გეგმით განსაზღვრულ ვადებში იმპლემენტაციის უზრუნველყოფა.

მაგალითად, მნიშვნელოვანია, რომ ინფორმაციის თავისუფლების მარეგულირებელი საკანონმდებლო პაკეტის მთავრობისთვის წარდგენა და მასთან დაკავშირებული ღონისძიებების იმპლემენტაცია უზრუნველყოფილი იყოს სამოქმედო გეგმით განსაზღვრულ ვადებში.

ვადებში ჩამორჩენა გამოიკვეთა ასევე **შესაბამისი რესურსის ნაკლებობის** გამო. აღნიშნული განპირობებულია აქტივობის დაგეგმვის ეტაპზე ფინანსური და ადამიანური რესურსების არასათანადო შეფასებით. აღნიშნულის მაგალითს წარმოადგენს ბიზნესის კეთილსინდისიერების ამაღლების მიზნით ბიზნესის სექტორისთვის სახელმძღვანელოს/გაიდლაინების შემუშავება, რომელიც წარმოადგენს სამოქმედო გეგმის ერთ-ერთ აქტივობას, თუმცა საანგარიშო პერიოდში ამ მიმართულებით საქმიანობა არ განხორციელებულა, რაც დიდწილად განპირობებული იყო ადამიანური და ფინანსური რესურსის ნაკლებობით.

* **პანდემია**

პანდემიამ გავლენა მოახდინა სამოქმედო გეგმით განსაზღვრული რიგი აქტივობების იმპლემენტაციის პროცესზე, ვინაიდან მოხდა საჯარო სექტორში საქმიანობის ჩვეულ რიტმის ცვლილება და პრიორიტეტების გადაფასება.

პანდემიის შედეგები ძირითადად შეეხო ცნობიერების ამაღლების აქტივობებს, რომლებიც მოითხოვს ინტენსიურ კონსულტაციებს/შეხვედრებს მოსახლეობასთან. მაგალითად, ქუთაისის მუნიციპალიტეტში შეფერხდა მოსახლეობასთან დაგეგმილი შეხვედრები, რომლებიც მიზნად ისახავდა მოსახლეობის როლის გაზრდას მუნიციპალიტეტის საქმიანობაში.

პანდემიამ ასევე გავლენა იქონია დაგეგმილ საკანონმდებლო პროცესზეც. მაგალითად, ახალი კორონავირუსის პანდემიის შედეგად შექმნილმა სიტუაციამ ინფორმაციის თავისუფლების მარეგულირებელ საკანონმდებლო აქტზე მუშაობის პროცესი შეაფერხა. ასევე, შეჩერდა "სპორტული შეჯიბრებების მანიპულაციების შესახებ" ევროპის საბჭოს კონვენციის რატიფიკაციის პროცესი.

* **რეკომენდაციები**

**მონიტორინგის პროცესში გამოკვეთილი გამოწვევების გათვალისწინებით, რეკომენდებულია:**

* პასუხისმგებელ უწყებებს შორის ეფექტიანი თანამშრომლობის საფუძველზე უზრუნველყოფილი იყოს აქტივობების დუბლირების შესაძლო შემთხვევების თავიდან აცილება;
* აქტივობების დაგეგმვის ეტაპზე მოხდეს აქტივობის განხორციელებისთვის საჭირო ფინანსური და ადამიანური რესურსების სათანადო შეფასება;
* შეუსრულებელი/მიმდინარე აქტივობები განხორციელდეს დროულად, სამოქმედო გეგმით განსაზღვრულ ვადებში;
* პასუხისმგებელი უწყებების მიერ განისაზღვროს ღონისძიებები პანდემიის რისკების შესამცირებლად. ამასთან, მოხდეს ანტიკორუფციული საბჭოს სამდივნოსთან აქტიური კომუნიკაცია დონორული თუ ტექნიკური დახმარების საჭიროებების განსაზღვრის მიზნით.
1. საქართველოს მთავრობის 2019 წლის 4 ოქტომბრის დადგენილება N484 “საქართველოს ეროვნული ანტიკორუფციული სტრატეგიისა და საქართველოს ეროვნული ანტიკორუფციული სტრატეგიის განხორციელების 2019-2020 წლების სამოქმედო გეგმის დამტკიცების შესახებ”. [↑](#footnote-ref-1)
2. საქართველოს მთავრობის 2013 წლის 30 დეკემბრის დადგენილება N390 “კორუფციის წინააღმდეგ ბრძოლის უწყებათაშორისი საკოორდინაციო საბჭოს შემადგენლობისა და დებულების დამტკიცების შესახებ”. [↑](#footnote-ref-2)
3. [საქართველოს მთავრობის 2019 წლის 20 დეკემბრის დადგენილება N629 “პოლიტიკის დოკუმენტების შემუშავების, მონიტორინგისა და შეფასების წესის დამტკიცების შესახებ”](https://matsne.gov.ge/ka/document/view/4747283?publication=0). [↑](#footnote-ref-3)
4. საკანონმდებლო მაცნე, [საქართველოს ორგანული კანონი ნორმატიული აქტების შესახებ](https://matsne.gov.ge/document/view/90052?publication=29), მუხლი 171 [↑](#footnote-ref-4)
5. საკანონმდებლო მაცნე, [რეგულირების ზეგავლენის შეფასების მეთოდოლოგიის დამტკიცების შესახებ](https://www.matsne.gov.ge/ka/document/view/4776100?publication=0), საქართველოს მთავრობის დადგენილება N35, 2020 წლის 17 იანვარი. [↑](#footnote-ref-5)
6. მეორე აქტივობის დასრულების ვადას წარმოადგენს 2020 წლის IV კვარტალი. [↑](#footnote-ref-6)
7. მესამე აქტივობის დასრულების ვადას წარმოადგენს 2020 წლის IV კვარტალი. [↑](#footnote-ref-7)
8. აქტივობის დასრულების ვადას წარმოადგენს 2020 წლის IV კვარტალი. [↑](#footnote-ref-8)
9. აქტივობა 3.1.3-ის შესრულების ვადაა 2020 წლის IV კვარტალი. [↑](#footnote-ref-9)
10. საკანონმდებლო მაცნე, [საქართველოს ორგანული კანონი ნორმატიული აქტების შესახებ](https://matsne.gov.ge/document/view/90052?publication=29), მუხლი 171. [↑](#footnote-ref-10)
11. საკანონმდებლო მაცნე, [რეგულირების ზეგავლენის შეფასების მეთოდოლოგიის დამტკიცების შესახებ](https://www.matsne.gov.ge/ka/document/view/4776100?publication=0), საქართველოს მთავრობის დადგენილება N35, 2020 წლის 17 იანვარი. [↑](#footnote-ref-11)
12. პროგრესანგარიშის შემუშავების მომენტისთვის ღია მონაცემების სახელმძღვანელო მომზადებულია, რომელიც მუნიციპალიტეტებს მიეწოდათ: <https://idfi.ge/ge/open_data_guidebook_for_civil_servants_>. [↑](#footnote-ref-12)
13. აქტივობის დასრულების ვადას წარმოადგენს 2020 წლის IV კვარტალი. [↑](#footnote-ref-13)
14. მეორე აქტივობის დასრულების ვადას წარმოადგენს 2020 წლის IV კვარტალი. [↑](#footnote-ref-14)
15. აქტივობის დასრულების ვადას წარმოადგენს 2020 წლის III კვარტალი. [↑](#footnote-ref-15)
16. [საერთო სასამართლოების შესახებ ორგანული კანონი](https://matsne.gov.ge/document/view/90676?publication=41). [↑](#footnote-ref-16)
17. იქვე [↑](#footnote-ref-17)
18. [GRECO-ს მე-4 რაუნდის შეფასების ანგარიში;](https://rm.coe.int/CoERMPublicCommonSearchServices/DisplayDCTMContent?documentId=09000016806dc116) [GRECO-ს მე-4 რაუნდის შესაბამისობის პირველი ანგარიში.](https://rm.coe.int/fourth-evaluation-round-corruption-prevention-in-respect-of-members-of/168095529a)  [↑](#footnote-ref-18)
19. [OECD-ACN-ის მონიტორინგის მე-4 რაუნდის ანგარიში](https://www.oecd.org/corruption/acn/OECD-ACN-Georgia-Round-4-Monitoring-Report-ENG.pdf). [↑](#footnote-ref-19)
20. მეოთხე და მეხუთე აქტივობების დასრულების ვადას წარმოადგენს 2020 წლის IV კვარტალი. [↑](#footnote-ref-20)
21. [საერთო სასამართლოების შესახებ ორგანული კანონი](https://matsne.gov.ge/document/view/90676?publication=41). [↑](#footnote-ref-21)
22. [GRECO-ს მე-4 რაუნდის შეფასების ანგარიში;](https://rm.coe.int/CoERMPublicCommonSearchServices/DisplayDCTMContent?documentId=09000016806dc116) [GRECO-ს მე-4 რაუნდის შესაბამისობის პირველი ანგარიში.](https://rm.coe.int/fourth-evaluation-round-corruption-prevention-in-respect-of-members-of/168095529a)  [↑](#footnote-ref-22)
23. [OECD-ACN-ის მონიტორინგის მე-4 რაუნდის ანგარიში](https://www.oecd.org/corruption/acn/OECD-ACN-Georgia-Round-4-Monitoring-Report-ENG.pdf). [↑](#footnote-ref-23)
24. [საერთო სასამართლოების შესახებ ორგანული კანონი](https://matsne.gov.ge/document/view/90676?publication=41). [↑](#footnote-ref-24)
25. ორივე აქტივობის დასრულების ვადას წარმოადგენს 2020 წლის IV კვარტალი. [↑](#footnote-ref-25)
26. საქართველოს ფინანსთა მინისტრის 2020 წლის 5 მაისის N108 [ბრძანება](https://matsne.gov.ge/ka/document/view/4859223?publication=0) „საბიუჯეტო ორგანიზაციების მიერ საჯარო სექტორის ბუღალტრული აღრიცხვის საერთაშორისო სტანდარტების (სსბასს-ების) საფუძველზე ფინანსური აღრიცხვა-ანგარიშგების წარმოების შესახებ“ ინსტრუქციის დამტკიცების თაობაზე. [↑](#footnote-ref-26)
27. <http://www.parliament.ge/ge/saparlamento-saqmianoba/komitetebi/safinanso-sabiudjeto-komiteti-139/axali-ambebi-safinanso/safinanso-sabiudjeto-komitetma-saxelmwifo-auditis-2019-wlis-saqmianobis-angarishi-moismina.page>. [↑](#footnote-ref-27)
28. აქტივობის დასრულების ვადას წარმოადგენს 2020 წლის IV კვარტალი. [↑](#footnote-ref-28)
29. ბიზნესისათვის ტრენინგ მოდულისა და კეთილსინდისიერების სახელმძღვანელოს შემუშავების დასრულების ვადას წარმოადგენს 2020 წლის IV კვარტალი. [↑](#footnote-ref-29)
30. აღნიშნული სამი აქტივობიდან, ბოლო, 9.3.4 აქტივობის დასრულების ვადას წარმოადგენს 2020 წლის IV კვარტალი. [↑](#footnote-ref-30)
31. აქტივობის მესამე ნაწილის - DRG-ის მეთოდის საპილოტე სახით დაწესებულებების 15%-ში დანერგვის ბოლო ვადას წარმოადგენს 2020 წლის IV კვარტალი. [↑](#footnote-ref-31)
32. ამოცანაში განსაზღვრული მეორე აქტივობის დასრულების პერიოდს წარმოადგენს 2020 წლის IV კვარტალი. [↑](#footnote-ref-32)
33. [GRECO-ს შეფასების მე-3 რაუნდის შეფასების ანგარიში](https://rm.coe.int/CoERMPublicCommonSearchServices/DisplayDCTMContent?documentId=09000016806c626f); [OECD-ACN მონიტორინგის მე-3 რაუნდის ანგარიში.](https://www.oecd.org/corruption/acn/GEORGIAThirdRoundMonitoringReportENG.pdf) [↑](#footnote-ref-33)
34. იქვე. [↑](#footnote-ref-34)
35. ამოცანაში გათვალისწინებული აქტივობის შესრულების(საკადრო ცვლილებები) დრო წარმოადგენს 2020 წლის IV კვარტალი. [↑](#footnote-ref-35)
36. პროგრესანგარიშის შემუშავების პერიოდში USAID/GGI-ისა და IDFI-ის, ასევე ადგილობრივი ექსპერტების აქტიური მხარდაჭერითა და ჩართულობით 2020 წლის მეორე და მესამე კვარტალში: სენაკის, ზუგდიდის, თელავის, ლაგოდეხის და გორის მუნიციპალიტეტებმა შეიმუშავეს და დაამტკიცეს გამჭვირვალობის და კეთილსინდისიერების სტრატეგიული დოკუმენტები, შესაბამისი სამოქმედო გეგმები და მონიტორინგის ჩარჩოები. ამასთან, გამჭვირვალობის და კეთილსინდისიერების ამაღლების სტრატეგიული დოკუმენტებით გათვალიწინებული აქტივობების ეფექტიანად განხორციელების მიზნით, თელავის, ლაგოდეხის, ზუგდიდი, სენაკის და გორის მუნიციპალიტეტების თანამშრომლებს ჩაუტარდათ ტრენინგები (სენაკი - 12, ნოემბერი, 2020; თელავი - 24 ნოემბერი, 2020; ლაგოდეხი - 26 ნოემბერი; ზუგდიდი -2 და 3 დეკემბერი, 2020; გორი - 24 დეკემბერი, 2020). ასევე, ამას გარდა, ზემოაღნიშნული მუნიციპალიტეტების თანმშრომლობისთვის სპეციალურად მომზადდა და მიეწოდა გამჭვირვალობისა და კეთილსინდისიერების სახელმძღვანელო. [↑](#footnote-ref-36)